PRN Johor: UMNO bahagian tak terima PAS jadi rakan kerjasama

Majoriti kepemimpinan UMNO peringkat bahagian tidak mahu menjalin hubungan kerjasama dengan PAS bagi menghadapi Pilihan Raya Negeri (PRN) yang akan diadakan tidak lama lagi.

Timbalan Presiden UMNO Datuk Seri Mohamad Hasan berkata ramai pemimpin bahagian yang mahu supaya Barisan Nasional (BN) bergerak secara solo menghadapi PRN Johor.

Bagaimanapun, katanya kepemimpinan peringkat tertinggi UMNO dan BN akan mengkaji dengan teliti terlebih dahulu sama ada akan mewujudkan kerjasama dengan PAS.

“Kita akan lihat dengan teliti. Kita akan kaji dengan teliti… tapi buat masa ini majoriti daripada kepimpinan di semua peringkat bahagian, mahukan supaya Barisan Nasional berseorangan di dalam pilihan raya ini.

“Tetapi bagaimanapun peringkat pemimpin tertinggi akan meneliti dengan sebaik-baiknya.

“Apa jua keputusan yang nak dibuat supaya apa yang diputuskan itu nanti semata-mata akan mendatangkan kebaikan kepada BN,” katanya pada sidang media selepas Majlis Perjumpaan Pengerusi Barisan Nasional bersama Badan Perhubungan UMNO, MCA dan MIC Johor di Johor Bahru, hari ini.

Beliau diminta mengulas cadangan pihak tertentu supaya UMNO dan PAS mengadakan kerjasama strategik bagi menghadapi PRN Johor.

Semalam, Timbalan Presiden PAS Datuk Seri Tuan Ibrahim Tuan Man mendedahkan UMNO menawarkan hanya empat kerusi sahaja kepada parti itu untuk ditandingi pada PRN Johor.

Sebaliknya, Tuan Ibrahim berkata PAS berhasrat bertanding di semua kerusi yang gagal dimenangi UMNO pada Pilihan Raya Umum Ke-14 lalu.

“Menawarkan hanya empat daripada 56 kerusi, pada pandangan kami adalah tidak wajar.

“Tawaran kami adalah demi mengukuhkan kerjasama dan menyatukan ummah. Sasaran kami demi memastikan Pakatan Harapan tidak lagi memegang kuasa di Johor,” kata Tuan Ibrahim.


Ahli baharu KWSP yang didaftar meningkat 146,000 pada suku pertama

Pendaftaran ahli baharu Kumpulan Wang Simpanan Pekerja (KWSP) telah meningkat sebanyak 57 peratus kepada 146,000 orang pada suku pertama 2022, kata Menteri Kewangan Tengku Datuk Seri Zafrul Tengku Abdul Aziz.

Beliau berkata, ini selaras dengan usaha dana persaraan itu yang memulakan strategi jangka panjang untuk meluaskan liputan perlindungan sosial rakyat Malaysia dalam usaha memperkukuh ekosistem sokongan Syarikat Berkaitan Kerajaan (GLC), lapor Bernama.

“Buat masa ini, walaupun ada pelbagai inisatif perlindungan sosial yang diperkenal dan sesetengahnya mendapat pembiayaan kerajaan, namun rata-rata kesedaran mengenai pentingnya perlindungan sosial dan persiapan untuk hari tua masih terlalu rendah dalam kalangan sejumlah besar rakyat Malaysia,” katanya.

Beliau berkata demikian pada Majlis Pelancaran Kemudahan Insurans dan Takaful i-Lindung KWSP di sini, hari ini.

Menurut Tengku Zafrul, salah satu aspek terpenting adalah berkaitan pengukuhan perlindungan sosial dan tanggung jawab tersebut telah diberikan kepada KWSP apabila kerajaan mula melaksanakan Program Transformasi GLC.

Malah, katanya, program tersebut adalah bagi memacu pemulihan dan pembinaan semula ekonomi negara pasca-pandemik melalui ekosistem GLC dan Syarikat Pelaburan Berkaitan Kerajaan (GLIC).

Mengulas mengenai platform i-Lindung yang dilancarkan hari ini, Tengku Zafrul berkata ia dapat membantu ahli KWSP untuk mendapatkan perlindungan bagi menghadapi situasi tidak diduga dan di luar kawalan yang boleh menimpa sesiapa sahaja pada bila-bila masa.

“Ini merupakan satu titik tolak yang penting bagi melindungi rakyat Malaysia serta keluarga masing-masing daripada risiko kematian, kehilangan upaya secara menyeluruh dan penyakit kronik,” katanya.

Sementara itu, Pengerusi KWSP Tan Sri Ahmad Badri Mohd Zahir yakin kemudahan i-Lindung tersebut berupaya membantu merealisasikan hasrat negara untuk mencapai kadar penembusan insurans lebih daripada 70 peratus, selain dapat membantu ahli mendapatkan perlindungan insurans dan takaful.

“Kemudahan i-Lindung ini boleh didapati pada kadar minimum RM30 setahun dengan perlindungan sebanyak RM10,000 serta boleh ditolak daripada Akaun 2,” katanya.

Menurutnya, KWSP turut menyasarkan sebanyak 300,000 orang bagi platform i-Lindung tersebut untuk tahun pertama pelaksanaannya.

Platform i-Lindung tersebut adalah di bawah Pelan Perlindungan Ahli bagi kemudahan pembelian produk-produk insurans dan takaful yang merangkumi perlindungan hayat dan penyakit kritikal pada premium yang berpatutan daripada Akaun 2.

Tawaran perlindungan kepada ahli KWSP itu juga berkuat kuasa secara serta-merta.


12.49 juta penduduk sudah terima satu dos vaksin: Khairy

Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar memberitahu Dewan Rakyat seramai 12.49 juta penduduk negara ini atau 38.2 peratus keseluruhan populasi, sudah menerima sekurang-kurangnya satu dos vaksin.

Beliau berkata, daripada jumlah itu 5.9 juta atau 18.1 peratus mendapat dos lengkap vaksin sekali gus bermakna sebanyak 18.4 juta dos vaksin yang sudah diberi kepada rakyat negara ini.

“Sebanyak 53.3 peratus orang dewasa daripada keseluruhan populasi rakyat negara ini sudah menerima menerima satu dos vaksin,” katanya hari ini pada sesi penerangan mengenai PICK yang sedang dilaksanakan kerajaan pada Sidang Khas Dewan Rakyat yang masuk hari ketiga hari ini.

Katanya, kira-kira 25.2 peratus populasi dewasa sudah menerima dos lengkap.

“Bagi petugas barisan hadapan, dalam fasa pertama program vaksinasi seramai 695,000 selesai dos lengkap, iaitu 195 peratus lebih tinggi daripada sasaran awal 500,000 orang.

“Kumpulan fasa kedua pula sehingga 25 Julai lalu mencatatkan 93 peratus penduduk berusia 60 tahun ke atas yang sudah mendaftar menjadi penerima vaksin, menerima sekurang-kurangnya satu dos vaksin,” katanya.

Khairy yang juga Menteri Sains, Teknologi dan Inovasi berkata sehingga 26 Julai lalu seramai 2,134,971 individu atau 61.7 peratus daripada populasi Malaysia mendaftar untuk PICK.

“Pendaftaran PICK setakat 26 Julai masih rendah berbanding sasaran 80 peratus daripada keseluruhan populasi yang perlu divaksin,” katanya.

Beliau berkata kadar vaksinasi juga meningkat 124 peratus sehingga semalam, berbanding purata harian dicatatkan pada bulan Jun.

Katanya untuk Jun lalu, disasarkan 150,000 dos vaksin diberikan tetapi purata harian dicapai 169,000 dos sehari.

“Untuk Julai disasarkan 300,000 dos vaksin diberikan sehari namun sehingga semalam melibehi sasaran dengan purata 378,000 dos sehari,” katanya


55 kematian akibat Covid-19 semalam, 65,153 kes masih aktif

Seramai 55 pesakit Covid-19 di 12 negeri di seluruh negara meninggal dunia dalam tempoh 24 jam semalam, berbanding 61 kes pada Isnin, lapor Kementerian Kesihatan Malaysia (KKM), hari ini

Jumlah terbaharu itu menjadikan kumulatif kematian sejak awal tahun lalu hingga semalam sebanyak 30,425 kes.

Kes kematian semalam turut melibatkan lapan pesakit yang meninggal dunia sebelum sempat menerima rawatan di hospital, atau dikategorikan sebagai kes ‘brought in death’ (BID), menjadikan keseluruhannya 6,153 kes BID.

Selangor mencatat 10 kes kematian menjadikan kumulatif di negeri itu sebanyak 9,787 kes, termasuk 2,084 kes BID.

Sehingga semalam, negeri itu mencatat 751,911 kumulatif kes positif, dengan 725,718 pesakit telah sembuh.

Setakat ini, negeri itu turut mencatat 17,968 kes aktif, termasuk 15,686 pesakit dikuarantin di rumah; 1,127 ditempatkan di PKRC; 1,075 dimasukkan ke hospital; dan 80 dirawat di unit rawatan rapi (ICU) dengan 52 daripada pesakit memerlukan alat bantuan pernafasan.

Bagi negeri-negeri lain, Kuala Lumpur dan Terengganu mencatat enam kes; masing-masing lima di Pulau Pinang dan Sabah; sementara Kelantan, Pahang, Perak dan Sarawak masing-masing mencatat empat kes; Johor (tiga kes); dan masing-masing dua di Melaka dan Negeri Sembilan.

Tiada kes kematian dilaporkan di Kedah, Perlis, Labuan, dan Putrajaya.

Sehingga semalam, sebanyak 65,153 kes aktif dilaporkan di seluruh negara setakat semalam, manakala kumulatif positif adalah 2,626,879, berbanding 2,537,204 pesakit sembuh.

Daripada jumlah kes aktif itu, 52,954 pesakit dikuarantin di rumah; 6,539 ditempatkan di PKRC; 5,151 dimasukkan ke hospital; dan 509 pesakit dirawat di ICU dengan 252 daripadanya memerlukan alat bantuan pernafasan.

Sementara itu, negara turut merekod 62.0 peratus kadar penggunaan kemudahan ICU, dengan Putrajaya mencatat 80.0 peratus, dan terendah ialah Pahang sebanyak 40.7 peratus.


Najib dipenjara: Apakah kesan buat UMNO, pembangkang dan PRU-15?

Bekas Perdana Menteri (PM) Datuk Seri Najib Razak mula menjalani hukuman penjara 12 tahun setelah keputusan bersalahnya oleh Mahkamah Tinggi pada Julai 2020 dikekalkan Mahkamah Persekutuan pada Selasa, 23 Ogos 2022.

Pemerhati dan penganalisis politikmemberitahu portal berita Singapura TODAY bahawa satu-satunya cara Najib boleh ‘melarikan diri’ dari penjara itu ialah dengan mendapat pengampunan diraja.

Mereka juga berkata UMNO dan gabungannya Barisan Nasional (BN) boleh menerima kesan negatif daripada keputusan Mahkamah Persekutuan terhadap Najib yang diisytiharkan sebagai ‘Raja Media Sosial’.

Memetik laporan portal berkenaan, Najib didapati bersalah susulan peranannya dalam skandal rasuah berbilion-bilion ringgit dana 1Malaysia Development Berhad (1MDB), yang telah digelar sebagai “kes kleptokrasi terbesar di dunia”.

1MDB dikatakan mengalami kerugian lebih AS$4.5 bilion, dengan AS$700 juta didakwa dipindahkan kepada Najib, yang berkhidmat sebagai PM keenam Malaysia dari April 2009 hingga Mei 2018.

Keputusan mahkamah baru-baru ini adalah mengenai pecah amanah jenayah, salah guna kuasa dan pertuduhan pengubahan wang haram kerana menerima secara haram kira-kira RM42 juta dana SRC International, bekas anak syarikat 1MDB.

Najib masih mempunyai empat lagi kes mahkamah yang belum selesai melibatkan puluhan tuduhan, termasuk rasuah dan pengubahan wang haram.

Dengan keputusan itu, timbul persoalan bagaimana ia akan memberi kesan kepada UMNO, parti politik yang dipimpinnya sebagai presiden dari 2009 hingga 2018, sebelum kalah teruk pada Pilihan Raya Umum Ke-14 (PRU-14).

Bagaimanakah ini akan menjejaskan UMNO dan pembangkang dalam PRU-15 akan datang? Adakah Najib masih mempunyai peranan dalam politik?

Berakhirkah riwayat politik Najib?

Sejak Mahkamah Persekutuan mengekalkan keputusan bersalah terhadap Najib, ratusan penyokongnya berhimpun di luar Istana Negara pada Rabu untuk memohon pengampunan diraja walaupun baharu sehari bekas Presiden UMNO itu bermalam di Penjara Kajang.

Pihak penentang, sebaliknya, telah melancarkan petisyen dalam talian yang menggesa Yang di-Pertuan Agong supaya tidak memberi pengampunan, dengan mengatakan bahawa baginda harus “menjadi contoh kepada mana-mana pemimpin yang menganggap mereka boleh menyalahgunakan secara rasuah kedudukan kuasa mereka”. Mereka telah memperoleh lebih daripada 68,000 tandatangan setakat tengah malam tadi.

Pengurus Kanan Penyelidikan Institut Demokrasi dan Hal Ehwal Ekonomi (Ideas) – badan pemikir berpangkalan di Malaysia – Aira Nur Ariana Azhari berkata Najib boleh memohon untuk semakan keputusan mahkamah, “tetapi terdapat permulaan yang sangat tinggi untuk dilalui”.

“Dia juga boleh memilih untuk memfailkan petisyen pengampunan, seperti yang ditetapkan dalam Perkara 42 Perlembagaan Persekutuan,” katanya.

Selain pengampunan diraja, pilihan Najib untuk ‘melarikan diri’ daripada hukuman itu adalah sangat terhad, atau tiada langsung,” kata Profesor Undang-undang Singapore Management University, Eugene Tan.

Najib boleh cuba membuka semula kes atas alasan bukti baharu tetapi peraturan yang perlu dipenuhi adalah sangat tinggi, tambahnya.

Menjelaskan proses mendapatkan pengampunan diraja, Profesor Madya Tan berkata Lembaga Pengampunan akan menasihatkan Yang di-Pertuan Agong setelah mempertimbangkan pendapat Peguam Negara.

“Kuasa belas kasihan Agong akan bergantung kepada merit setiap kes. Lebih-lebih lagi, Yang di-Pertuan Agong boleh memberi ganti hukuman atau pengampunan hukuman yang dikenakan,” katanya.

Kerana besarnya kes 1MDB, pakar berkata tidak mungkin Najib akan menerima pengampunan dalam tempoh terdekat kerana sentimen awam yang sedia ada, walaupun mereka tidak menolak peluang Najib diampunkan.

Penganalisis politik Institut Hal Ehwal Antarabangsa Singapura dan bekas setiausaha politik Najib, Dr Oh Ei Sun berkata: “Memandangkan hakikat bahawa Najib pada umumnya sentiasa mengekalkan hubungan mesra dengan kerabat serta Raja, khususnya, baru-baru ini melayan Najib untuk makan tengah hari peribadi, nampaknya kemungkinan pengampunan sedemikian agak tinggi.”

Felo kanan di Sekolah Pengajian Antarabangsa S Rajaratnam, Ariel Tan menambah bahawa selain sentimen awam, empat kes mahkamah Najib yang belum selesai mungkin merumitkan proses untuk pertimbangan pengampunan.

Tetapi sementara Najib tidak akan dapat bertanding dalam PRU akan datang tanpa pengampunan, pakar yakin bahawa dia masih akan memainkan peranan yang berpengaruh dalam politik.

Tan berkata adalah sukar bagi Najib untuk kembali sebagai Presiden atau PM kerana pemimpin UMNO lain juga sedang berebut jawatan ini.

“Jika dan apabila dia mendapat semula kebebasannya dan mengekalkan sumber yang mencukupi, dia mungkin terbukti menjadi pemain yang berpengaruh di belakang tabir,” katanya.

“Sekurang-kurangnya seorang daripada anaknya sedang dipersiapkan untuk politik negara, dan seorang anak lelaki dilaporkan akan bertanding di kerusi Parlimen Najib di Pekan, Pahang.”

Mengenai perkara itu, seorang felo kanan di ISEAS-Yusof Ishak Institute, Dr Norshahril Saat, menambah: “Secara undang-undang, sudah tentu dia tidak boleh bertanding pada pilihan raya akan datang. Tetapi, jika anda melihat kes sebelum ini, seperti Datuk Seri Anwar Ibrahim, ia tidak bermakna bahawa ini adalah pengakhiran kerjaya politik Najib.”

Beliau menyatakan bahawa Anwar – yang kini ketua pembangkang – dapat melancarkan gerakan reformasi, menggerakkan rakyat Malaysia untuk berarak di jalanan bagi menyokong beliau, selepas dipecat sebagai timbalan perdana menteri pada 1998.

Dia dipenjarakan kerana rasuah dan liwat pada 1999 sehingga sabitannya ditolak pada 2004, dan sekali lagi kerana liwat pada 2015 sehingga dia menerima pengampunan diraja pada 2018.

Ketika Anwar di penjara, sekutu dan ahli keluarganya membantu beliau mempengaruhi politik Malaysia. “Kita tidak seharusnya hanya melihat kerjaya politik seseorang, tetapi orang di sekelilingnya… anak-anak Najib telah bersuara,” kata Dr Norshahril.

Bagaimana UMNO akan terjejas?

Presiden UMNO Datuk Seri Ahmad Zahid Hamidi dalam satu kenyataan pada Rabu berkata parti itu akan terus menyokong Najib untuk memastikan beliau “mendapat keadilan dan bukan mangsa penganiayaan politik”.

Mengambil kira kesan keputusan Najib terhadap UMNO, Dr Oh berkata: “Jika UMNO terus memeluk Najib, ia berkemungkinan akan mengekalkan untuk dirinya sendiri sokongan kumpulan besar penyokong Najib yang bersemangat, tetapi kehilangan daya tarikannya kepada pengundi atas pagar.

Sebaliknya, menjauhkan diri mereka daripada Najib boleh meletakkan semula UMNO dengan “imej reformis bagi menarik pengundi atas pagar, tetapi berisiko mengasingkan blok penyokong setia Najib”.

Dr Oh menambah bahawa persepsi umum terhadap pemimpin tertinggi UMNO, seperti Zahid, akan terus berpecah.

“Ada yang beranggapan pemimpin ini tidak bersalah dan dianiaya dari segi politik… Ada yang berpendapat mereka dan parti itu sendiri busuk dan hingga ke tahap korup dan layak untuk dipenjarakan dengan segera,” katanya.

Tan pula menambah bahawa di samping kes rasuah lain – seperti skandal yang melibatkan pemerolehan kapal tempur pesisir pantai (LCS) oleh Kementerian Pertahanan – UMNO masih belum muncul dengan komitmen yang jelas terhadap rasuah, yang boleh menjejaskan imejnya secara negatif.

Adakan PH mempunyai modal susulan kes Najib?

Pakar meramalkan keputusan terhadap Najib meningkatkan sokongan terhadap gabungan pembangkang Pakatan Harapan (PH), yang sebelum ini berjanji untuk mengurangkan rasuah di Malaysia, tetapi tumbang hanya selepas 22 bulan berkuasa dengan peletakan jawatan Tun Dr Mahathir Mohamad.

Gabungan itu telah pun menuntut kredit apabila Najib pertama kali disabitkan pada 2020, mengatakan bahawa perbicaraan itu tidak mungkin dilakukan tanpa kemenangan PH dalam PRU 2018.

“Kes rasuah yang berterusan melibatkan pemimpin UMNO akan meningkatkan dakwaan pembangkang dan menjadi relevan,” kata Tan.

“Tetapi memandangkan beberapa persepsi negatif terhadap prestasi PH dalam kerajaan, di kalangan pengundi Melayu khususnya, ini (keputusan terhadap Najib) sahaja mungkin tidak mencukupi untuk mereka memenangi PRU akan datang. Pemimpin PH juga mempunyai kes rasuah untuk dipertikaikan.”

Pengarah Bowergroupasia – firma penasihat strategik yang pakar dalam Asia-Pasifik – Adib Zalkapli, percaya PH boleh menggunakan peluang ini untuk menggalakkan penyokong mereka kembali ke peti undi.

“Seperti yang kita lihat dalam pilihan raya negeri Johor yang lepas, peratusan keluar mengundi yang lebih rendah hanya menguntungkan UMNO. Keputusan itu mungkin yang PH perlukan untuk mengeluarkan pengundi mereka pada PRU akan datang,” katanya.

Aira Nur Ariana pula berpendapat pembangkang boleh menggunakan isu itu untuk mendapatkan sokongan orang ramai bagi “pembaharuan institusi yang diperlukan untuk memerangi rasuah.

Bagaimanapun, Dr Oh berkata bahawa penyokong PH mungkin telah berputus asa dengan “politik Malaysia khususnya, dan Malaysia amnya, dan tidak akan keluar mengundi lagi”.

Adakah keputusan terhadap Najib memberi kesan kepada tarikh PRU-15?

Walaupun tarikh pilihan raya umum belum ditetapkan, Malaysia mesti menuju ke pilihan raya selewat-lewatnya September 2023. Pakar mempunyai pandangan yang berbeza tentang bagaimana keputusan Najib akan memberi kesan kepada tarikh pilihan raya.

Adib percaya bahawa pilihan raya akan diadakan tahun depan “jika UMNO boleh menggunakan keputusan itu untuk menjauhkan diri daripada Najib dan beban daripada pilihan raya 2018, selain meyakinkan pengundi yang belum membuat keputusan atau pengundi atas pagar untuk menyokong parti itu”.

Bagaimanapun, Tan percaya PRU-15 akan diadakan hanya apabila penggal Parlimen tamat pada Julai tahun depan.

“Rasa saya setakat ini ialah mereka yang berkuasa dan mempunyai pendapat langsung mengenai perkara itu tidak berminat untuk mengubah status quo dan berisiko mengadakan PRU dengan keputusan yang tidak pasti sebelum mereka benar-benar terpaksa melakukannya,” katanya.

“Orang ramai nampaknya tidak berminat untuk pergi ke peti undi, memandangkan keutamaan dan keletihan mereka yang lain dengan berpolitik, seperti yang boleh dilihat dalam peratusan keluar mengundi yang rendah pada pilihan raya negeri Johor baru-baru ini.”

Dr Norshahril menambah bahawa isu-isu lain akan memainkan peranan yang lebih besar dalam menentukan tarikh PRU-15, walaupun beliau mengakui bahawa kes rasuah dan salah guna kuasa menambahkan lagi kekecewaan pengundi terhadap ahli politik ketika rakyat Malaysia bergelut dengan kos sara hidup.

“Saya fikir, yang paling penting, ahli politik harus membina kepercayaan dan hubungan dengan rakyat semula,” katanya.


Genap 100 hari Ismail Sabri jadi PM, harga barang pun naik juga

Cukup 100 hari Datuk Seri Ismail Sabri Yaakob menjadi Perdana Menteri Malaysia kesembilan hari ini tetapi pada masa sama harga barang keperluan rakyat juga nampaknya naik mendadak.

Senario kenaikkan harga barang ini menggusarkan hati orang ramai yang sudah terjejas akibat pandemik Covid-19 dan setakat ini tidak nampak pendekatan yang proaktif diambil kerajaan Ismail Sabri dalam menangani permasalahan tersebut.

Walaupun penularan Covid-19 sudah semakin reda sedikit hasil perancangan kerajaan Perikatan Nasional (PN) terdahulu yang kemudiaan diteruskan oleh Ismail Sabri, namun orang ramai kini sudah mula merungut kerana harga keperluan barangan harian asas yang naik secara tiba-tiba.

Sebelum ini, Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi menyatakan kenaikan harga ayam dan sayur-sayuran berpunca peningkatan kos operasi syarikat penternakan, kos import, kenaikan harga baja dan racun antara punca menyumbang kepada kenaikan harga produk itu di pasaran ketika ini.

“Beberapa pelan tindakan sedang dirangka melibatkan ketiga-tiga kementerian (Kementerian Kewangan dan Kementerian Pertanian dan Industri Makanan) dan saya amat berharap tindakan ini dapat dilaksanakan dengan secepat mungkin bagi membantu pengguna dan peniaga yang terkesan teruk,” kata Nanta menerusi kenyataan di Facebook pada 25 Nov lepas.

Kenaikan harga barang basah itu sebenarnya turut merunsingkan para peniaga dan mengatakan kenaikan itu tidak dapat dielakkan atas beberapa faktor terutama daripada pihak pembekal.

Pengerusi Persatuan Penjaja dan Peniaga Kecil Melayu Wilayah Persekutuan (PPPKMWP) Mohammad Pandu Insani Yahya berkata berikutan itu peniaga juga terpaksa mengeluarkan modal tinggi untuk mendapatkan barangan tersebut menyebabkan berlaku sedikit kenaikan harga.

“Apabila kami beli pun harganya sudah meningkat, kos kenaikan itu juga terpaksa ditanggung pembeli namun saya harapkan peniaga janganlah ambil kesempatan untuk naik harga melambung.
“Kadang-kadang kami rugi apabila pembeli tidak membeli barangan kami,” katanya lapor Bernama.

Seorang peniaga daging lembu tempatan Muhammad Latiff, 25, mengakui harga seperti daging lembu tempatan, paru dan tulang import agak sedikit meningkat hingga ada pembeli enggan membeli daging kerana dikatakan mahal.

Sementara itu, peniaga ayam, Zakaria Hamzah, 35, berkata peningkatan harga ayam kali ini membuatkan dia sebagai peniaga rasa tertekan kerana berada dalam dilema antara pelanggan dan pembekal.

“Kami sebagai peniaga perlu menaikkan harga barang, kalau dahulu kami boleh menjual RM7.50 hingga RM8 sekilogram kini kami terpaksa menjual dengan harga RM9.50 hingga RM10 sekilogram kami pening untuk menjawab kepada pelanggan kami,” katanya.

Kenaikan harga barangan terutama barang basah sejak kebelakangan ini benar-benar memberi kesan kepada pengguna yang masih berdepan dengan pandemik Covid-19 dan meminta sesuatu dapat dilakukan agar kenaikan harga itu dapat dikawal.

Ismail Sabri mengangkat sumpah jawatan pada pada 21 Ogos lalu susulan kemelut politik yang dicetuskan Presiden UMNO, Datuk Seri Ahmad Zahid Hamidi bersama 15 Ahli Parlimen yang lain menarik sokongan terhadap Tan Sri Muhyiddin Yassin.

Susulan langkah tersebut, Muhyiddin menamakan Ismail Sabri sebagai penggantinya dan mengakibatkan Zahid terpaksa akur dengan langkah tersebut walaupun pada awalnya merancang menjatuhkan kerajaan Perikatan Nasional (PN) dengan Ketua Pembangkang Datuk Seri Anwar Ibrahim yang dianggapnya sebagai seorang cikgu.

Sementara itu di ibu kota, sekumpulan pemuda parti Amanah dan biro mobilisasi parti itu turun ke jalan raya hari ini untuk melakukan flash mob di 14 lokasi di seluruh negara bagi menyuarakan bantahan terhadap kenaikan harga barangan keperluan asas.

Flash mob itu diadakan secara rentak kira-kira pada jam lima petang tadi termasuk di sekitar kompleks beli-belah Sogo di Kuala Lumpur, yang disertai kira-kira 20 orang diketuai Ahli Dewan Undangan Negeri (ADUN) Taman Templer Sany Hamzan.


Rasuah polis: Buruh ladang dipenjara 14 hari dan denda RM10,000

Seorang buruh ladang kelapa sawit dijatuhi hukuman penjara 14 hari dan denda RM10,000 oleh Mahkamah Sesyen Kuala Terengganu hari ini, selepas mengaku bersalah memberi suapan wang tunai RM200 kepada seorang anggota polis di Kemaman bulan lepas.

Hakim Dazuki Ali menjatuhkan hukuman itu terhadap Radzali Bahari, 41, selain turut menetapkan tertuduh boleh dipenjara selama 10 bulan jika gagal membayar denda berkenaan.

Radzali dituduh memberi suapan wang tunai RM200 kepada seorang polis berpangkat Lans Koperal yang bertugas di Balai Polis Ayer Puteh, sebagai dorongan untuk tidak ditangkap dan mengelak daripada menjalani saringan air kencing, pada 4 petang 12 Julai lepas di dalam daerah Kemaman.

Sehubungan itu, dia didakwa di bawah Seksyen 17(b) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama, iaitu penjara maksimum 20 tahun dan denda tidak kurang lima kali ganda nilai suapan atau RM10,000, mengikut mana lebih tinggi.

Pendakwaan dikendalikan Timbalan Pendakwa Raya SPRM Farah Yasmin Salleh manakala lelaki berkenaan tidak diwakili peguam.


Enam muka baharu dilantik menteri penuh

Dua puluh lima daripada 31 anggota Kabinet pentadbiran Datuk Seri Ismail Sabri Yaakob adalah muka lama yang membarisi Jemaah Menteri Kerajaan Perikatan Nasional (PN), pimpinan Tan Sri Muhyiddin Yassin, sebelum ini.

Enam muka baharu yang dilantik ke jawatan menteri penuh iaitu:

1) Ahli Parlimen Tambun, Datuk Seri Ahmad Faizal Azumu (Bersatu);
2) Ahli Parlimen Tanjung Karang, Tan Sri Noh Omar (UMNO);
3) Ahli Parlimen Padang Terap, Datuk Seri Mahdzir Khalid (UMNO);
4) Ahli Parlimen Arau, Datuk Seri Shahidan Kassim (UMNO;
5) Ahli Parlimen Santubong, Datuk Seri Wan Junaidi Tuanku Jaafar (PBB-GPS); dan
6) Senator Idris Ahmad (PAS).

Perdana Menteri ketika mengumumkan senarai nama Jemaah Menteri itu hari ini berkata barisan Kabinet itu dipilih daripada kombinasi mereka yang berpengalaman, diyakini mampu membantu negara memulihkan ekonomi dengan menyokong usahawan, memudah cara perniagaan, dan merancakkan semula aktiviti ekonomi serta meningkatkan keyakinan pelabur.

Katanya, anggota Kabinet yang dibentuk itu adalah pasukan pengurusan yang akan bekerja bersama rakyat, bertindak pantas dan bersepadu dalam usaha membebaskan Malaysia daripada ancaman pandemik Covid-19, kegawatan ekonomi serta kekusutan politik.

“Umum mengetahui saya menerima kerajaan ini dalam keadaan seadanya. Justeru, pembentukan Kabinet ini merupakan satu formulasi semula berdasarkan situasi semasa, demi mengekalkan kestabilan dan meletakkan kepentingan serta keselamatan Keluarga Malaysia lebih
daripada segala-galanya.

“Saya akui bahawa kita sedang berada dalam keadaan yang getir akibat pandemik Covid-19, kegawatan ekonomi dan diburukkan lagi dengan ketidakstabilan politik negara,” katanya.

Sehubungan itu, Ismail Sabri berkata, kerajaan akan memperkasa Agenda Nasional Malaysia Sihat (ANMS) dalam mendidik Keluarga Malaysia untuk hidup bersama virus ini, selain terus mengawal risiko Covid-19 dan mengamalkan norma baharu dalam kehidupan seharian.

“Saya akan memastikan barisan Kabinet komited menjayakan agenda negara, melalui jalinan kerjasama rentas parti bagi memacu pemulihan ekonomi demi kesejahteraan rakyat.

“Selaras dengan hala tuju Pelan Pemulihan Negara (PPN), aktiviti ekonomi akan dibuka secara berfasa bagi membolehkan rakyat mula bekerja dan mencari nafkah dengan selamat,” katanya.

Perdana Menteri berkata Kabinet yang akan mengangkat sumpah di hadapan Yang di-Pertuan Agong, Isnin ini, perlu berorientasikan hasil yang berlandaskan kepada tiga prinsip iaitu:

a. Peka dengan keperluan semasa
b. Bertanggungjawab dan amanah
c. Mengembalikan semula keyakinan rakyat

Ismail Sabri memberi jaminan akan memastilkan setiap kementerian membuat perancangan jangka pendek dan jangka panjang serta mencapai sasaran yang ditetapkan dan membuktikan pencapaian awal dalam tempoh 100 hari pertama.


MUDA runding dengan Anwar, Warisan kurang senang langkah Syed Saddiq

Langkah parti MUDA yang diketuai Syed Saddiq Syed Abdul Rahman berunding kerusi pada Pilihan Raya Negeri (PRN) Johor dengan Presiden PKR, Datuk Seri Anwar Ibrahim menimbulkan rasa kurang senang di kalangan para pemimpin Warisan.

Tindakan tersebut dianggap tidak wajar memandangkan parti pembangkang tersebut tidak sehaluan dengan blok Pakatan Harapan (PH) tersebut tetapi Presiden MUDA itu nampaknya terpaksa tunduk dan berunding dengan Ketua Pembangkang tersebut.

Sumber dalaman Warisan memberitahu Agenda Daily, Syed Saddiq sepatutnya memutuskan kerusi yang ingin mereka masuk bertanding dalam PRN Johor tanpa perlu berunding dengan PH kerana parti itu bukanlah sebahagian daripada gabungan blok pembangkang itu.

“MUDA bukan sebahagian daripada parti dalam PH, mengapa mereka perlu berunding dengan PH walhal MUDA juga tidak menandatangani Memorandum Persefahaman (MoU) dengan kerajaan yang dibuat oleh PH.

“Jadi apakah kewajaran untuk MUDA berunding dengan PH. Tindakan Syed Saddiq tersebut tidak wajar kerana mereka akan dianggap sebagai parti yang bersekongkol dengan kerajaan dibentuk UMNO ketika ini,” kata sumber yang juga salah seorang pemimpin utama Warisan.

Jelas sumber lagi, MUDA perlu sedar kekalahan PH semasa PRN Melaka dan Sarawak tempoh hari adalah kerana mereka sudah ditolak oleh rakyat dan penyokong sendiri kerana tindakan bersetuju menyokong kerajaan Perdana Menteri Datuk Seri Ismail Sabri Yaakob.

“MUDA perlu sedar dan menilai keputusan PRN Melaka dan Sarawak yang lalu, lihat bagaimana PH tewas teruk dalam dua PRN tersebut yang menyaksikan penolakan rakyat dan juga penyokong mereka sendiri.

“Rakyat sudah menolak PH termasuk Anwar yang dilihat bersekongkol dengan Presiden UMNO, Datuk Seri Ahmad Zahid Hamidi dan kemudiaannya menyokong kerajaan Ismail Sabri dengan menandatangani MoU,” kata sumber lagi.

Selain itu, paling mengecewakan apabila Ahli Parlimen pembangkang yang tidak berada dalam PH juga dinafikan hak mereka apabila tidak diberikan peruntukan untuk kawasan atas alasan tidak menyokong MoU yang dibuat dengan kerajaan.

Malahan, Syed Saddiq juga sebelum ini mempertikaikan tindakan berat sebelah kerajaan yang tidak memberikan peruntukan yang sepatutnya mereka dapat sama seperti Ahli Parlimen pembangkang dalam PH.

Bagaimanapun, Syed Saddiq nampaknya terpaksa tunduk kepada Anwar sehinggakan terpaksa berunding jumlah kerusi yang mereka tandingi di PRN Johor.

Pada Disember tahun lepas, Datuk Seri Shafie Apdal mengesahkan parti yang dipimpinnya itu secara rasmi melebarkan sayap ke Semenanjung dan berjanji akan “menjadi Perdana Menteri untuk semua” sekiranya menang Pilihan Raya Umum Ke-15 (PRU-15).

Selain itu, Shafie juga mengesahkan Warisan akan bekerjasama dengan MUDA tetapi tidak akan menyertai gabungan pembangkang, PH.

Namun, susulan tindakan terbaharu Syed Saddiq yang berunding kerusi dengan PH bakal menyaksikan Warisan mengkaji semula rancangan untuk menjalinkan kerjasama dengan MUDA.

Warisan tidak melihat Anwar sebagai calon Perdana Menteri yang akan mewakili gabungan mereka, sebaliknya meletak Shafie sebagai calon bagi jawatan nombor satu negara jika memenangi PRU-15 nanti.

Terdahulu awal hari ini, Syed Saddiq mengunjungi Anwar dan ‘mengesahkan’ kedua-dua parti itu akan bekerjasama dalam PRN Johor nanti.

Selain berbincang strategi bagi berdepan lawan pada PRN itu, kedua-duanya turut berbincang mengenai isu masa depan dan pembangunan anak muda di Malaysia.

Kunjungan itu sekali gus mengesahkan desas-desus sebelum ini yang mengatakan MUDA akan bekerjasama dengan PH pada PRN Johor.

Dalam ciapan di Twitternya hari ini, Anwar bagaimanapun tidak menjelaskan berhubung jumlah kerusi yang bakal diberikan kepada MUDA.

Menurut Anwar dalam pertemuan itu mereka berbincang soal masa depan dan pembangunan anak muda di Malaysia.

“Pagi tadi saya dikunjungi Presiden MUDA dan Ahli Parlimen Muar, Syed Saddiq Syed Abdul Rahman di pejabat.

“Kami berbincang soal masa depan dan perihal pembangunan anak muda di negara ini.

“Kami juga turut menyentuh tentang strategi dan perjalanan PRN Johor yang akan berlangsung tidak lama lagi,” kata Anwar dalam kenyataan.


Ia benar, kata KJ setelah diarah beri laluan kepada Tok Mat di Rembau

Menteri Kesihatan Khairy Jamaluddin hari ini (11 September 2022) sekali lagi menegaskan beliau diberitahu supaya tidak mempertahankan kerusi Parlimen Rembau bagi membolehkan Timbalan Presiden UMNO Datuk Seri Mohamad Hasan bertanding di situ.

“Saya telah menyatakan apa yang perlu saya katakan sebagai jawapan kepada kenyataannya. Ia adalah kebenaran dan saya tidak perlu membuktikannya.

“Saya tidak akan berbual perkara ini secara terbuka lagi. Biar saya selesaikan perkara ini secara tertutup sekarang,” kata Khairy memetik laporan NST.

Mohamad semalam menafikan mahukan kerusi yang dimenangi Khairy sambil berkata beliau belum memutuskan di mana untuk bertanding.

Mohamad yang juga dikenali sebagai Tok Mat dipetik sebagai berkata, sudah tiba masanya beliau bertanding kerusi Parlimen dan sebagai Timbalan Presiden UMNO beliau boleh memilih di mana sahaja yang beliau mahu.

Minggu lalu Khairy berkata Mohamad telah mengarahkannya mencari kawasan lain.

Khairy berkata Mohamad telah menyatakan hasratnya untuk bertanding di Rembau beberapa tahun lalu, dan baru-baru ini mengulanginya.

“Apa yang boleh saya buat? Dia adalah bos,” kata Khairy

Ditanya apakah senario terburuk, Khairy berkata: “Saya tidak bertanding. Tidak mengapa dan saya baik-baik saja.”

Kemelut perebutan kerusi Parlimen Rembau bermula setelah Khairy mendedahkan beliau menerima mesej jelas daripada Tok Mat meminta diberi laluan, dan diarah mencari kawasan lain.

“Saya (baru-baru ini) menerima satu mesej daripada (Timbalan Presiden Umno) Mohamad (Hasan) untuk memberi laluan.

“Saya akan ikut apa yang Umno mahu dan di mana mereka mahu saya bertanding. Tak apa. Saya belum terima sebarang arahan. Saya akan berasa malu untuk ceroboh kawasan lain.

“Tak apa. Senario terburuk, saya tidak akan bertanding,” kata Menteri Kesihatan itu.

Susulan itu, beberapa pihak melihat tindakan mengarahkan Khairy berundur dari Parlimen Rembau bertujuan menamatkan kerjaya politik bekas Ketua Pemuda UMNO itu, yang dilihat semakin popular dalam kalangan rakyat, terutama usaha beliau menangani wabak Covid-19, selain menempa nama pada peringkat antarabangsa.

Khairy dilihat tergolong dalam barisan baharu yang berpotensi untuk mengambil alih kepemimpinan tertinggi UMNO dan langkah beliau harus dicantas terlebih dahulu, kata individu yang rapat dengannya tetapi tidak membenarkan nama disiarkan.

Sumber itu mengimbas sejarah Khairy bertanding Presiden UMNO pada 2018 dan memperoleh 51 undi di belakang Datuk Seri Ahmad Zahid Hamidi (93 undi), tetapi mendahului veteran UMNO Tengku Razaleigh Hamzah (23 undi).

“Dia adalah antara barisan baharu yang masih berusia di bawah 50 tahun dalam UMNO, tetapi telah menunjukkan potensi untuk memimpin negara. Menjadi menteri pada 2013 hingga Barisan Nasional (BN) kalah PRU-14 pada 2018.

“Kerjaya menteri tertenti sekejap apabila Pakatan Harapan (PH) memerintah Kerajaan Pusat selama 22 bulan. Tetapi sebaik Perikatan Nasional (PN) mengambil alih pentadbiran negara, dia diangkat semula menjadi menteri oleh Tan Sri Muhyiddin Yassin.

“Potensi kepemimpinannya dipercayai oleh parti lain, dan apabila Datuk Seri Ismail Sabri Yaakob menjadi Perdana Menteri, Khairy diberi tanggungjawab besar sebagai Menteri Kesihatan untuk menangani wabak Covid-19 yang melanda negara.

“Pemimpin UMNO yang telah berusia lebih 50, 60 tahun sekarang melihat bahaya potensi Khairy. Apa lagi dengan Tok Mat (Timbalan Presiden UMNO Datuk Seri Mohamad Hasan) juga bercita-cita menjadi Perdana Menteri.

“Jadi suruh Khairy kosongkan kerusi Rembau dan tawarkan di kerusi boleh kalah seperti Seremban… ini rancangan untuk mencantas Khairy,” kata sumber itu lagi.

Untuk rekod, Mohamad adalah Ketua Bahagian UMNO Rembau, manakala Khairy timbalannya. Beliau hanya bertanding peringkat Dewan Undangan Negeri (DUN) pada Pilihan Raya Kecil DUN Rantau pada 2019.


Mahkamah kekal kemenangan PAS di Kemaman, Marang dibicarakan

Mahkamah Pilihan Raya Terengganu hari ini (12 Februari 2023) mengisytiharkan keputusan pemilihan Ahli Parlimen Kemaman, Ustaz Che Alias Hamid, pada Pilihan Raya Umum Ke-15 (PRU-15) lalu adalah sah.

Setiausaha Lujnah Undang-Undang dan Hak Asasi (Luham) Pas Pusat, Ahmad Lufti Awang dalam satu kenyataan petang ini berkata, Hakim Datuk Mohamad Abazafree Mohd Abas membuat keputusan itu selepas bersetuju bantahan awal responden Ahli Parlimen Kemaman terhadap petisyen keputusan bagi Parlimen tersebut.

Menurutnya, bantahan awal yang dikemukakan peguam responden berkaitan dengan fakta-fakta yang menyokong dakwaan sogokan dan rasuah pilihan raya yang terkandung dalam petisyen yang dikemukakan oleh pempetisyen Barisan Nasional (BN) adalah sebagai cacat, defektif dan tidak sah.

Katanya, menurut mahkamah, memandangkan dakwaan sogokan dan rasuah adalah bersifat quasi-criminal (separa jenayah), maka adalah penting bagi pempetisyen memplidkan butiran fakta yang lengkap, terperinci dan sempurna agar responden diberikan keadilan yang seluas-luasnya berdasarkan maklumat lengkap untuk menjawab dan membela diri daripada pertuduhan tersebut.

“Kecacatan Petisyen Pempetisyen dalam membekalkan fakta-fakta berkenaan, tidak boleh dikompromikan dan memastikan keadilan dalam perbicaraan.

“Justeru Petisyen tidak wajar dibenarkan melalui proses perbicaraan dalam keadaan Pempetisyen sendiri samar dengan dakwaan rasuah pilihan raya. Atas asas itu, mahkamah memutuskan petisyen ini adalah cacat, defektif dan tidak sah.

“Sehubungan dengan itu Mahkamah menggunakan kuasanya di bawah Seksyen 36 Akta Kesalahan Pilihan Raya 1954 bagi mengisytiharkan pemilihan responden selaku Ahli Parlimen bagi P.040 Kemaman adalah sah,” katanya menurut Utusan.

Selain itu, Ahmad Lufti memberitahu, pihak pempetisyen juga perlu membayar kos perundangan sebanyak RM30,000 kepada responden.

Pagi tadi, mahkamah sama menolak permohonan Perikatan Nasional (PN) untuk membatalkan petisyen keputusan bagi Parlimen Marang.

Hakim Hassan Abdul Ghani juga menetapkan perbicaraan penuh bagi petisyen Parlimen Marang akan bermula pada 6 Mac sehingga 21 Mac depan.

Keputusan petisyen PRU-15 bagi Parlimen Kuala Terengganu pula pada 17 Februari ini.

Petisyen masing-masing difailkan oleh calon BN pada PRU-15 iaitu Jasmira Othman (Parlimen Marang), Mohd Zubir Embong (Parlimen Kuala Terengganu) dan Ahmad (Parlimen Kemaman).


Hamas berterima kasih Malaysia selamatkan warga Gaza diculik

Pergerakan Perjuangan Islam Palestin (Hamas) menghargai usaha dilakukan pihak berkuasa Malaysia untuk membebaskan seorang pengaturcara komputer Palestin yang diculik oleh agensi perisikan Israel – Mossad.

Jurucakap Hamas Fawzi Barhoum berkata tindakan rejim Zionis itu bukan sahaja melanggar kedaulatan, malah dalam usaha untuk mengganggu keselamatan, kestabilan, dan kesejahteraan tetamu di bumi Malaysia.

“Memandangkan pencerobohan Israel yang menyasarkan keselamatan dan kedaulatan Malaysia, yang merupakan syurga bagi pelajar dari seluruh dunia, kami menyeru masyarakat antarabangsa dan Pertubuhan Bangsa-Bangsa Bersatu untuk mengecam dan menyalahkan amalan sistemik sedemikian.

“Tindakan itu bertujuan untuk melanggar kedaulatan negara lain, serta menjejaskan keselamatan dan kestabilan rakyat Palestin.

“Kami juga menggesa mereka untuk mendakwa pemimpin rejim Israel di mahkamah antarabangsa dan meminta mereka bertanggungjawab atas jenayah terhadap rakyat Palestin di dalam dan luar negara,” kata Fawzi dalam satu kenyataan hari ini.

5 Oktober lalu, Ketua Polis Kuala Lumpur Datuk Azmi Abu Kassim dilaporkan berkata, seorang lelaki warga Palestin diselamatkan sehari selepas diculik individu yang menaiki sebuah kenderaan pelbagai guna (MPV) Toyota Vellfire dalam kejadian di Jalan Yap Kwan Seng, pada 29 September lalu.

Katanya mangsa yang berusia 31 tahun diselamatkan selepas pihaknya menahan 18 individu dalam operasi berasingan di Kuala Langat, Ampang, Beranang di Selangor dan Melaka bermula 29 September hingga 4 Oktober.

“Kesemua 18 individu yang ditahan berusia antara 21 hingga 42 tahun disyaki berperanan menculik dan menyembunyikan mangsa. Siasatan mendapati mangsa yang dipercayai tinggal di Eropah, masuk ke negara ini pada 21 September lalu sebagai pelancong,” katanya.

Hari ini, NST melaporkan ejen perisikan rejim Zionis Israel, Mossad, sekali lagi ‘menyerang’ bumi Malaysia, dalam perang mereka terhadap anggota kumpulan pejuang Pergerakan Perjuangan Islam Palestin (Hamas).

Tetapi, Mossad telah menyesuaikan taktik untuk tidak meninggalkan kesan penglibatan mereka. Mereka dipercayai merekrut warga tempatan untuk membantu rejim Zionis memburu anggota Hamas di Malaysia, lapor eksklusif NST hari ini.

Baru-baru ini, menurut akhbar itu, dalam perkembangan yang terlepas daripada sorotan media, ejen Mossad meminta rakyat Malaysia untuk mengesan dan menculik dua lelaki Palestin yang mereka percayai sebagai aset sayap bersenjata Hamas – Brigade al-Qassam.

Dalam satu operasi di tengah-tengah kota raya Kuala Lumpur, baru-baru ini, mereka memintas dua sasaran bernilai tinggi Palestin sejurus selepas jam 10 malam pada 28 September lalu, apabila kedua-duanya, pakar pengaturcaraan komputer, hendak memasuki kenderaan mereka yang diletakkan berhampiran Jalan Yap Kwan Seng, selepas menikmati makan malam di pusat beli-belah berhampiran.

14 Oktober lalu, 11 individu termasuk seorang wanita didakwa di Mahkamah Majistret Kuala Lumpur atas pertuduhan menculik seorang lelaki Palestin bagi mendapatkan maklumat berkaitan perisian untuk menggodam telefon bimbit bulan lalu.

Tertuduh ialah Edy Ko’im Said, 40, Mohamad Norakmal Hassan, 41, Dody Junaidi, 42, Tengku Arif Bongsu Tengku Hamid, 39, Mohamad Naziree Mustapha, 39, Faizull Hardey Mohd. Isa, 40.

Selain itu ialah Muhammad Iqmal Abdul Rahis, 25, Mohamad Sufian Saly, 23, Muhammad Al Hatim Mohd. fauzi, 21, Nidarahayu Zainal, 34, dan Raibafie Amdan, 39.


DAP minta tambah kerusi dalam PRN Melaka, mahu jadi dominan

Yakin mampu menjadi dominan dalam Pilihan Raya Negeri (PRN) Melaka, DAP meminta supaya tambahan kerusi diberikan kepada calon mereka untuk masuk bertanding.

Permintaan tersebut menunjukkan hasrat DAP yang mahu menjadi dominan dalam kerajaan negeri sekiranya berjaya memenangi PRN pada 20 November nanti.

Sekurang-kurangnya dua kerusi tambahan diminta DAP Melaka alasan untuk menambah bilangan wakil rakyat dalam Dewan Undangan Negeri (DUN) serta boleh melantik calon Ketua Menteri dikalangan Ahli Dewan Undangan Negeri (ADUN) mereka.

Permintaan tambahan kerusi itu disahkan, Pengerusi DAP Melaka, Datuk Tey Kok Kiew yang berkata jumlah itu memadai untuk memastikan calon yang diketengahkan akan dapat membantu Pakatan Harapan (PH) membentuk kerajaan negeri jika berjaya memenangi PRN kelak.

“Setakat ini perbincangan dalam kalangan parti komponen PH sudah mencapai 80 peratus dan dijangka keputusan mengenainya akan dimuktamadkan minggu depan.

“Semasa Pilihan Raya Umum Ke-14 (PRU-14) lalu, kita bertanding lapan kerusi dan semuanya menang, kali ini saya harap dapat tambah satu atau dua kerusi lagi untuk membolehkan DAP membantu PH membentuk kerajaan.

“Hasrat kita hendak berbakti kepada rakyat selain memantapkan lagi gabungan PH. Sebab itu kalau boleh nak tambah kerusi lagi,” katanya dipetik laporan portal BH.

Pada PRU-14, DAP bertanding dan menang kerusi DUN Gadek, Pengkalan Batu, Ayer Keroh, Kesidang, Kota Laksamana, Duyong, Banda Hilir dan Bemban.

Terdapat 28 keseluruhan kerusi DUN yang akan dipertandingkan pada PRN kali ini.


Bongkah konkrit pula jatuh di SUKE Expressway

SUKE Expressway pengendali projek pembinaan Lebuh Raya Bertingkat Sungai Besi-Ulu Kelang, mengesahkan sebongkah konkrit yang jatuh di Lebuhraya Lingkaran Tengah 2 (MRR2) menghala ke Ampang pagi tadi adalah daripada sebuah lori yang melalui kawasan itu.

Dalam satu kenyataan, SUKE Expressway berkata, kejadian itu tidak mempunyai kaitan dengan pembinaan Lebuh Raya Bertingkat Sungai Besi- Ulu Kelang (SUKE).

Difahamkan kejadian itu berlaku kira-kira jam 7 pagi tadi menyebabkan kesesakan teruk di jalan berkenaan.

Susulan kejadian itu lorong tengah jalan berkenaan terpaksa ditutup beberapa waktu sehingga kerja-kerja mengalihkan konkrit itu selesai.

SUKE Expressway kemudian melaporkan lorong berkenaan telah dibuka semula untuk kegunaan pengguna jalan raya.

Minggu lalu, tiga pekerja warga China maut dan seorang pengguna jalan raya cedera selepas sebuah gantri di tapak projek pembinaan Lebuhraya Bertingkat Sungai Besi-Ulu Kelang (SUKE), tumbang dan menghempap sebuah kereta.


Pembelian bangunan di London dijangka beri pulangan baik: TH

Pembelian bangunan pejabat enam tingkat oleh Lembaga Tabung Haji (TH) di London yang dimuktamadkan pada 12 Julai lepas dijangka akan memberikan pulangan yang baik sekali gus melindungi kepentingan serta memberi nilai tambah kepada pendepositnya.

Pengarah Urusan Kumpulan dan Ketua Pegawai Eksekutif TH Datuk Seri Amrin Awaluddin berkata pembelian itu yang merupakan pelaburan keenam TH di United Kingdom (UK) dijangka akan memberikan pulangan yang stabil membabitkan purata pulangan atas tunai dianggarkan sebanyak lima peratus setiap tahun, lapor Bernama.

“TH menerusi anak syarikat juga akan melaksanakan pembiayaan semula bagi mengurangkan modal tunai ke atas hartanah tersebut,” katanya dalam satu kenyataan hari ini.

Menurutnya lagi, hartanah itu yang terletak di kawasan strategik di tengah-tengah kota London, berstatus pemilikan kekal dan disewa oleh Kementerian Pengangkutan UK untuk tempoh lebih 11 tahun.

Justeru, beliau menjelaskan pembelian hartanah itu banyak memberi kelebihan dari segi kontrak sewaan yang panjang tidak boleh batal serta kadar sewaan yang meningkat setiap tahun, sekali gus menjangkakan nilai hartanah itu akan terus meningkat.

“Nilai hartanah itu turut dijangka akan terus meningkat disebabkan kadar sewa meningkat setiap tahun, lokasi yang strategik serta permintaan yang melebihi bekalan untuk aset berprofil tinggi di bandar raya London yang merupakan pusat kewangan terbesar dan antara destinasi pelaburan hartanah yang utama di dunia.

TH juga tidak perlu mengeluarkan modal kos penyelenggaraan bangunan memandangkan segala kos penyelenggaraan ditanggung sepenuhnya oleh penyewa iaitu Kementerian Pengangkutan UK,” katanya.

Kenyataan itu turut memaklumkan, UK juga telah diberi kedudukan tertinggi dalam Global Real Estate Transparency Index, 2022 sebagai negara paling telus di dalam hartanah yang menarik ramai pelabur asing seluruh dunia.

Dalam pada itu, Amrin menambah bangunan pejabat setinggi enam tingkat dan berkeluasan 179,869 meter persegi yang dikenali sebagai Great Minster, 33 Horseferry Road, Victoria itu dibeli di bawah nilai pasaran berdasarkan penilaian jurunilai profesional bebas.

“Bangunan itu yang menempatkan Kementerian Pengangkutan UK di kota raya London bernilai £247.5 juta (kira-kira RM1.3 bilion) pada 12 Julai lalu dibeli bawah nilai pasaran.

“Hartanah tersebut dibeli di bawah nilai pasaran semasa £250 juta berdasarkan penilaian oleh dua jurunilai profesional bebas, CBRE dan Colliers,” katanya.

Amrin menambah pelaburan itu merupakan penyusunan semula portfolio hartanah TH melibatkan hasil penjualan hartanah sedia ada digunakan untuk pelaburan baharu yang memberikan pulangan lebih baik.

“Pelaburan TH adalah selaras dengan tahap risiko yang ditetapkan dan mengikut lokasi strategi aset bagi mencapai portfolio yang seimbang dan kepelbagaian risiko untuk memperolehi kadar pulangan yang stabil dan mampan,” katanya.


MOU bukan alasan PRU tidak disegerakan, bukan kitab suci: Zahid

Presiden UMNO Datuk Seri Ahmad Zahid Hamidi tidak menolak Pilihan Raya Umum Ke-15 (PRU-15) boleh disegerakan dan diadakan sebelum Julai tahun depan, ia memandangkan rakyat semakin rindu kepada UMNO dan Barisan Nasional (BN).

Zahid berkata Memorandum persefahaman (MOU) yang ditandatangani antara kerajaan dengan blok pembangkang, Pakatan Harapan (PH) tidak boleh dijadikan alasan PRU-15 boleh dilambatkan malah ia juga bukan kitab suci yang mengikat Perdana Menteri Datuk Seri Ismail Sabri Yaakob untuk mengikut syarat diletak dalam perjanjian tersebut sebelum ini.

“Kita boleh memberi pandangan tetapi keputusan untuk pilihan raya awal berdasarkan daripada nasihat. Dan nasihat itu sudah tentu mengambil kira sebagai faktor termasuk MOU yang ditandatangani di mana dalam MOU itu pilihan raya boleh diadakan selepas Julai 2022.

“Kita menghormati MOU itu, tetapi MOU itu bukan kitab suci, jauh daripada ayat-ayat tercatat dalam al-Quran. Selain daripada itu, insya-Allah boleh diubah,” katanya dipetik dalam laporan Utusan Malaysia hari ini.

Jelasnya lagi, kerajaan boleh berunding dengan pembangkang berhubung MOU tersebut dan mendapatkan keputusan secara konsensus untuk mengadakan PRU-15 dengan segera.

“Saya tidak fikir kita harus melanggar tetapi yang terbaik adalah kita berunding dan semua pihak sudah pasti ada pandangan yang berbeza dan secara konsensus.

“Keputusan majoriti akan dibuat berdasarkan kepada hasil perbincangan yang diadakan,” katanya lagi.

Menurut Zahid, PRU-15 perlu diadakan dengan segera bagi memberikan kestabilan politik dalam negara.

“Dalam hal ini, tentunya nasihat yang diberikan akan mengambil faktor mengutamakan rakyat, tetapi harus diingat bahawa kestabilan politik akhirnya dapat memberikan pertumbuhan ekonomi yang baik dan juga soal penyatuan ummah keseluruhannya,” katanya lagi.

Bagaimanapun, Zahid mengakui keputusan untuk membubarkan Parlimen adalah kuasa mutlak Yang di-Pertuan Agong dan juga Perdana Menteri yang mempunyai kuasa untuk menentukannya.

“Saya tidak ada kuasa untuk menentukan bilakah tarikh atau tempoh yang tepat untuk mengadakan PRU kerana ia merupakan kuasa mutlak Agong atas nasihat Perdana Menteri.

“Maka pandangan parti hanya boleh diberikan tetapi tentunya seseorang yang menasihatkan Agong mempunyai pertimbangan mengikut perkiraan yang ada pada dirinya,” katanya lagi.

Terdahulu, Timbalan Presiden UMNO, Datuk Seri Mohamad Hasan dilaporkan berkata PRU-15 wajar diadakan dalam masa terdekat dengan mengambil kira sentimen rakyat ketika ini yang dilihat memihak kepada BN.

Mohamad juga sudah menyuarakan pandangan itu kepada Ismail Sabri sejurus kemenangan dalam Pilihan Raya Negeri (PRN) Melaka baru-baru ini.

Mengambilkira sampel kejayaan dalam PRN Melaka, UMNO dan BN kini mengintai strategi sama dengan memastikan pertembungan tiga penjuru di setiap kerusi Parlimen yang ditandingi dengan harapan ia akan membawa hasil yang sama seperti di Melaka.

UMNO dan BN begitu yakin dengan strategi mengheret semua parti yang ada di Malaysia masuk bertanding sehingga mewujudkan pertembungan banyak penjuru bakal memberi mereka kelebihan.

Jika dalam PRN Melaka, UMNO dan BN berjaya memperoleh majoriti dua pertiga maka tidak mustahil untuk mereka mengulangi kejayaan sama tetapi mereka perlu memastikan wujud pertembungan tiga penjuru dalam setiap kerusi Parlimen ditandingi.

Hanya dengan strategi pertembungan tiga penjuru, UMNO dan BN akan mampu meraih kemenangan besar.


Gagal urus ekonomi, penyokong kerajaan campuran cuba alih isu

Kebelakangan ini, sesetengah pihak sering menuduh Perikatan Nasional (PN) mengapi-apikan sentimen perkauman untuk meraih undi menjelang pilihan raya negeri (PRN) yang akan diadakan tidak lama lagi.

Dakwaan sedemikian bukan perkara baharu. Sejak sekian lama, PN dimomokkan sebagai batu api dalam memainkan isu-isu “3R” iaitu raja, perkauman dan agama. Bezanya sebelum ini dakwaan sedemikian rata-rata datang dari pihak seperti DAP, sebuah parti yang didominasi oleh kaum Cina, dan bukannya dari komuniti Melayu sendiri.

Tetapi kini PN menghadapi serangan bertubi-tubi bukan sahaja dari parti seperti DAP, malah pemimpin-pemimpin Melayu dan pengikut-pengikut mereka di dalam kerajaan perpaduan pimpinan PMX Datuk Seri Anwar Ibrahim.

Bagi saya, serangan-serangan sedemikian hanya taktik penyokong kerajaan perpaduan untuk mengalihkan perhatian pengundi akan masalah ekonomi negara yang kian merudum.

Seperti yang sedia maklum, ekonomi negara belum pulih sepenuhnya dari pandemik Covid-19. Pelbagai janji ekonomi yang dibuat oleh Anwar sebelum dilantik Perdana Menteri, umpamanya penurunan harga minyak, belum dan dijangka tidak akan ditunaikan.

Penurunan nilai matawang ringgit yang parah telah mengakibatkan kenaikan harga yang mendadak kerana Malaysia merupakan pengimport banyak barang keperluan harian, termasuk makanan. Kini, US$1 sudah mencapai RM4.68. Adakah ia akan mencapai RM5 tidak lama lagi?

Yang paling terkesan dari fenomena kenaikan harga barang adalah komuniti Melayu, iaitu kaum terbesar di dalam segmen B40. Ramai masih hidup merempat, bukan sahaja di desa atau kampung, tetapi juga di tengah-tengah kota seperti Kuala Lumpur di mana kos sara hidup jauh lebih tinggi.

Yang meraih keuntungan akibat kenaikan kejatuhan matawang tempatan adalah pengeksport, yang rata-ratanya bukan dari komuniti Melayu.

Baru-baru ini, rakyat dikejutkan dengan keputusan Bank Negara Malaysia menaikkan kadar OPR. Keputusan ini memberi impak bukan sahaja kepada rakyat biasa tetapi membawa kesan limpahan negatif ke atas ekonomi secara keseluruhannya.

Bagi rakyat, khususnya mereka yang mempunyai pinjaman dengan bank, mereka terpaksa membayar ansuran bulanan yang lebih tinggi atau memanjangkan tempoh pinjaman. Mengapakah kerajaan memekakkan telinga kepada rayuan dan rintihan rakyat tentang kos sara hidup yang semakin berat sehingga sanggup meningkatkan beban kewangan mereka?

Alasan kerajaan kononnya menaikkan kadar OPR untuk menstabilkan matawang tempatan tidak masuk akal langsung kerana ringgit terus jatuh. Banyak perniagaan juga telah memindahkan kos operasi yang meningkat akibat kenaikan kadar OPR, kepada pengguna. Akibatnya, golongan B40 dan M40 juga yang menjadi mangsa.

Pendek kata, keadaan ekonomi semasa negara memang amat tenat. Lebih buruk lagi, kerajaan Madani seperti tiada game plan untuk membetulkan keadaan. Ini berbeza dengan zaman Tun Dr Mahathir Mohamad yang telah menrencanakan pelan menambat US$1 kepada RM3.80 pada tahun 1998.

Ataupun inisiatif-inisiatif di bawah pimpinan Tan Sri Muhyiddin Yassin yang telah melaksanakan pelbagai rancangan dan inisiatif untuk memulihkan dan merangsangkan ekonomi yang teruk dibadai akibat pandemik Covid19.

Sementara itu, Anwar yang juga menyandang jawatan Menteri Kewangan lebih asyik menghadiri program-program seperti dialog bersama penuntut-penuntut IPT menjelang PRN.

Sebagai Menteri Kewangan, beliau harus memberi fokus penuh kepada isu-isu ekonomi, terutamanya yang memberi impak terus kepada rakyat. Masalah seperti inflasi, pengangguran belia dan kos sara hidup masih tiada penyelesaian jangka panjang.

Untuk menutup kelemahan ini, Anwar serta soldadu-soldadu siber beliau cuba mengalihkan perhatian umum dengan mendakwa PN memainkan sentimen 3R untuk meraih undi. Rata-rata masyarakat Melayu tidak pernah menghalang golongan bukan Melayu mempraktikkan kebudayaan dan agama mereka.

Yang sering menjadi batu api adalah parti seperti DAP dengan slogan “Malaysian Malaysia”nya. Maka jelaslah tohmahan bahawa PN bersikap rasis bukan sahaja tidak benar, ia hanya usaha pentadbiran Anwar menutup kelemahan Perdana Menteri yang telah gagal memacu ekonomi negara yang kian merudum.

Shukor Abdul Rahman
Gombak

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Najib dibenarkan beli ubat sendiri untuk kegunaan, kata Khairy

Tiada halangan untuk Datuk Seri Najib Razak membeli ubatnya sendiri dengan kos itu ditanggung oleh keluarganya, kata Khairy Jamaluddin Abu Bakar.

Menteri Kesihatan itu berkata selepas memeriksa prosedur Jabatan Penjara, bekas Perdana Menteri bergelar banduan itu boleh membeli pilihan jenama ubat yang diinginkan tetapi kos perlu ditanggungnya sendiri.

“Dalam prosedur penjara, sekiranya banduan sanggup membeli bekalan ubat sendiri dan tidak mahu menerima ubat yang dibekalkan KKM, saya difahamkan ia boleh dibenarkan dan tidak ada masalah.

“Saya telah memaklumkan kepada keluarga sekiranya mereka nak bekalkan ubat jenama itu kepada Najib, tidak jadi masalah,” katanya dipetik laporan FMT hari ini.

Sementara itu, Khairy berkata, Najib juga sudah membawa ubatnya sendiri ke penjara.

Justeru, Khairy berkata, tidak timbul isu Kementerian Kesihatan Malaysia (KKM) menafikan hak Najib kerana mengikut prosedur KKM, jika seseorang pesakit keluar dari hospital sudah menjadi prosedur untuk kementerian itu membekalkan ubat kepada pesakit.

“Di HKL (Hospital Kuala Lumpur) bekalkan benda (ubat) yang sama, kalau di penjara guna ubat itu. Itu yang ada pada HKL,” katanya.

Terdahulu semalam Khairy menafikan ubatan Najib telah ditukar tetapi sebaliknya menjelaskan tertuduh diberi ubat generik setara, sambil menambah Najib berada dalam keadaan stabil di HKL.

Menteri itu juga berkata, tertuduh tidak perlu dipindahkan dari HKL ke Institut Jantung Negara (IJN).

Untuk rekod, keadaan kesihatan Najib dilaporkan merosot selepas baharu beberapa minggu menjalani hukuman penjara di Penjara Kajang.

Kes perbicaraan 1Malaysia Development Berhad (1MDB) yang sedang dihadapi Najib juga ditangguhkan susulan terpaksa menerima rawatan di HKL ketika ini.

Najib sedang menjalani hukuman penjara 12 tahun, selepas Mahkamah Persekutuan pada 23 Ogos menolak rayuannya terhadap sabitan SRC International atas tujuh pertuduhan jenayah, serta hukuman penjara dan denda RM210 juta sebagai ganti tambahan lima tahun penjara.

Pada 4 September lalu Najib dilaporkan dimasukkan ke hospital di HKL.


13 individu, 3 entiti biayai keganasan di negara Teluk disenarai hitam

Negara anggota Pusat Sasaran Pembiayaan Pengganas (TFTC), termasuk Arab Saudi, telah sebulat suara menamakan 13 orang dan tiga entiti sebagai dikaitkan dengan organisasi pengganas.

Pengumuman itu bertepatan dengan ulang tahun kelima TFTC, yang menyasarkan aktiviti pembiayaan keganasan untuk mengukuhkan keupayaan serantau negara anggota.

Satu kenyataan daripada Presidensi Keselamatan Arab Saudi berkata tiga daripada individu itu mempunyai kaitan dengan Pengawal Revolusi Iran, empat orang dan sebuah syarikat didapati mempunyai kaitan dengan Daesh, dan enam orang dikaitkan dengan pembiayaan Boko Haram.

Kenyataan di Twitter itu turut menetapkan dua kumpulan — Saraya Al-Ashtar dan Saraya Al-Mukhtar — sebagai kumpulan pengganas.

Klasifikasi itu adalah lanjutan daripada komitmen negara anggota untuk terus mencapai matlamat menghapuskan pembiayaan keganasan.

Ia juga menghantar mesej kepada masyarakat antarabangsa mengenai kerjasama yang membuahkan hasil antara negara-negara Majlis Kerjasama Teluk (GCC) dan Amerika Syarikat (AS) dalam menyasarkan aktiviti pembiayaan keganasan melalui entiti pelbagai hala itu.

TFTC dianggotai negara anggota GCC — Bahrain, Kuwait, Oman, Qatar, Arab Saudi, dan Emiriah Arab Bersatu (UAE) – dan AS untuk menentang rangkaian pengubahan wang haram dan pembiayaan pengganas serantau.

Individu yang dinamakan dalam senarai TFTC ialah Ali Al-Qusayer seorang rakyat Lubnan, serta Miqdad Amini dan Murtada Minai (Iran). Mereka mempunyai hubungan Al-Quds di bawah Pengawal Revolusi Iran serta Hizbullah.

Rakyat Afghanistan Esmatullah Khaluzi dan warga Syria Alaa Khanfurah pula mempunyai hubungan dengan operasi Daesh.

Terdapat juga enam warga Nigeria dalam senarai itu – Abdurrahman Adu Musa, Salihu Youssef Admu, Bashir Ali Youssef, Mohammed Ibrahim Issa, Ibrahim Ali Al-Hasan, dan Suraju AbuBakr Mohammed. Mereka beroperasi untuk Boko Haram, menubuhkan sebuah sel di UAE untuk mengumpul wang bagi kumpulan itu.

Warga Syria Baraa Al-Qaterji dan Hussam Rushdi Al-Qaterji, yang menubuhkan Al-Qaterji Co, disenaraikan kerana memudahkan perdagangan bahan api untuk Daesh dan bekerjasama dengan organisasi pengganas seperti Pengawal Revolusi Iran.

Kenyataan itu berkata Saraya Al-Ashtar dan Saraya Al-Mukhtar adalah kumpulan pengganas yang berpangkalan di Bahrain yang menerima sokongan kewangan, ketenteraan dan logistik daripada Pengawal Revolusi Iran.

Dalam kenyataan berasingan oleh Jabatan Perbendaharaan AS berkata matlamat Saraya al-Mukhtar adalah “untuk membuka jalan bagi Iran memperluaskan pengaruh di Bahrain dan negara Arab lain.

“Kumpulan itu telah merancang serangan terhadap kakitangan AS di Bahrain dan telah berulang kali menawarkan ganjaran wang tunai untuk pembunuhan pegawai Bahrain,” tambahnya.

Saraya al-Ashtar, juga dikenali sebagai Briged al-Ashtar (AAB), “telah mengaku bertanggungjawab atas banyak serangan pengganas terhadap polis dan sasaran keselamatan di Bahrain,” kata kenyataan itu, sambil menambah bahawa kumpulan itu “juga menyeru keganasan terhadap warga Bahrain, Kerajaan British, Arab Saudi dan AS di media sosial.”

TFTC telah menyelaraskan enam peringkat pengelasan bersama terhadap 82 individu dan entiti pengganas sejak penubuhannya pada 2017.

Klasifikasi ini telah menyasarkan Daesh dan sekutunya, Al-Qaeda, Pengawal Revolusi Iran, dan militan Hizbullah.

TFTC berkata klasifikasi itu menyasarkan gangguan pembiayaan keganasan dan ia akan terus menyelaraskan tindakan dan usaha untuk mengganggu jenis pembiayaan ini, meningkatkan penyelarasan perisikan untuk mendedahkan pembiayaan keganasan, dan membina kapasiti negara anggota untuk menyasarkan aktiviti yang menimbulkan ancaman kepada keselamatan negara mereka.

Kenyataan itu berkata sehubungan itu semua dana dan aset milik orang atau entiti yang dinamakan dalam klasifikasi mesti dibekukan dan dilarang untuk menjalankan sebarang urusan langsung atau tidak langsung dengan mereka sama ada untuk faedah mereka atau bagi pihak mereka. – Agensi


Ahmad Said ‘poster boy’ Terengganu lakukah? Jangan jadi ‘Boboi boy sudahlah’

SU UMNO Terengganu, YB Dato’ Rozi Mamat mengumumkan bahawa Dato’ Seri Ahmad Said akan menjadi ‘poster boy’ bagi kempen BN Terengganu menghadapi pertarungan dengan PAS Terengganu dalam PRU-15 nanti.

Aku tidak tahu apa maksud Dato’ Rozi membuat kenyataan begitu. Adakah beliau sengaja ‘menganjing’, mahu membalas kembali pengumuman mengejut DS Ahmad Said yang meletakkannya bertanding di Parlimen Hulu Terengganu, bukannya di DUN Telemong.

Umum mengetahui bahawa UMNO Terengganu menghadapi masalah untuk memilih siapa yang layak menjadi Menteri Besar. Jika UMNO Terengganu benar-benar mengikut piawaian, karismatik, pengaruh, cerdik dan amanah, masing-masing, semuanya tidak layak.

Tetapi masalahnya, masing-masing merasa dialah yang paling layak. Inilah dilema UMNO Terengganu.

Jadi untuk melayakkan diri mereka menjadi calon Menteri Besar Terengganu, UMNO mesti menggunakan taktik, membuang semua calon yang layak atau dilihat layak untuk mencabar kedudukannya.

Tentulah keistimewaan ini ada pada Pengerusi Badan Perhubungan UMNO Negeri, kerana beliau mempunyai kuasa yang besar, walaupun bukan berkuasa penuh.

Ingat dulu kisah bagaimana DS Idris Jusoh mematikan semua calon-calon yang berkaliber dalam mencabar kedudukannya sebagai Menteri Besar pada sekitar tahun 2004 dan 2008?

Di Bukit Payong, Dr Latif Awang, juga bekas Exco, ditukarkan dengan Zaidi Muda. Dato’ Abu Bakar Ali di Kemasik, diganti dengan Ir Rosli Othman. Hampir semua Exco lama diketepikannya dalam masa sepenggal itu.

Sehinggakan, DS Ahmad Said sendiri hampir-hampir diketepikan dari senarai calon BN tahun 2008. Dengan bengkengnya Ahmad Said melawan balik dan beliau bukan sahaja berjaya menjadi calon dan menang, malah menjadi Menteri Besar sekali gus mengenepikan DS Idris yang hampir berjaya mengenepikannya. Haa, jangan main-main dengan Abang Mad, kan dah makan diri. Abang Mad pun perongos.

Tetapi paling menarik ialah Dato’ Rashid Ngah, Exco Kerajaan UMNO di zaman Tan Sri Wan Mokhtar yang DS Idris menggantikannya dengan iparnya Shapian Ali di Seberang Takir.

Dan tahun 2008, Shapian pula diketepikan oleh DS Idris, dan menggantikannya dengan DS Ahmad Razif Abdul Rahman, mantan Menteri Besar yang merampas jawatan Menteri Besar dari DS Ahmad Said.

Sekarang, untuk PRU15, dikatakan nama Shapian Ali akan dinaikkan semula untuk mengambil tempat DS Ahmad Razif di situ. Ia jelas kerana DS Ahmad Razif adalah penggugat kedudukan DS Ahmad Said sebagai Menteri Besar nombor wahid selepas Dato’ Rozi, dan memang DS Ahmad Said sudah pernah kena pada tahun 2014 dengan DS Ahmad Razif.

Takkan DS Ahmad Said mahu dipatuk dua kali dalam satu lubang, kan? Jadi DS Ahmad Said melihat Shapian lebih kurang mudaratnya.

DS Ahmad Razif tidak mahu menyerah kalah, dikhabarkan, tiga rombongan bas terus pergi ke Kuala Lumpur, mungkin untuk berbincang dengan Presiden UMNO. Dan mereka sedang menunggu keputusan itu. DS Ahmad Razif seorang yang mengenang budi.

Beliau dinaikkan DS Najib sebagai Menteri Besar dan kita dapat lihat kelibat beliau selalu bersama DS Najib, tanda sokongan.

Aku hanya dapat bayangkan, jika benar berlaku apa yang DS Ahmad Said rancangkan, kita mungkin akan melihat pula adegan tunjuk perasaan oleh pengundi Seberang Takir sekali lagi.

Waktu Shapian Ali tidak dicalonkan, penyokongnya berhimpun di hadapan Wisma Darul Iman dengan plakad yang tertulis penyokong Shapian akan turun ke laut, tidak akan mengundi.

Adakah mungkin kali ini, penyokong DS Ahmad Razif pula yang akan turun ke laut? Aku rasa mereka tak akan menyerah.

Maklumlah, Seberang Takir, kerusi yang UMNO tak pernah kalah semenjak dahulu lagi. Semenjak zaman Menteri Besar Tan Sri Ibrahim Fikri. Namun, semua calon PAS di situ sebenarnya bukan kalah kepada calon UMNO, tetapi mereka kalah kepada undi pos askar dan polis hutan, dua kem terbesar yang ada dalam DUN itu.

Sebab itu ADUN UMNO di DUN ini dipanggil wakil Pos, bukan wakil rakyat.

Eh, panjang pula cerita aku ni, melalut entah ke mana, macam lari dari tajuk pula. Ok sekarang berbalik kita kepada soalan asal aku, laku ke muka DS Ahmad Said nak dijadikan ‘poster boy’ BN Terengganu PRU15 nanti? Ikutlah, asal jangan jadi Boboiboy sudahlah, tua dah.

Mohd Nasir Abdullah

Artikel ini kali pertama disiarkan dalam Harakah pada 30 September 2022. Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Parti Dominan

Tan Sri Muhyiddin dalam ucapannya ketika merasmikan Persidangan Perwakilan Nasional Parti Gerakan Rakyat Malaysia (GERAKAN) pada 4 Disember 2021 menyebut tentang kelemahan sistem parti dominan.

Antaranya ialah pemusatan kuasa kepada pemimpin parti yang mendominasi kerajaan sehingga menyebabkan tiadanya semak dan imbang yang mencukupi untuk membasmi amalan rasuah, penyalahgunaan kuasa dan pelanggaran undang-undang dalam kalangan elit penguasa.

Menurut Tan Sri Muhyiddin, Malaysia antara negara yang dikategorikan sebagai negara yang mengamalkan sistem parti dominan yang diterajui oleh Barisan Nasional (BN) sehinggalah parti itu tewas dalam Pilihanraya Umum ke-14.

Ucapan Tan Sri Muhyiddin pastinya tidak disenangi oleh pihak dalam BN. Antaranya Datuk Seri Mohamad Khaled Nordin, Naib Presiden UMNO. Beliau mendakwa Tan Sri Muhyiddin keliru.

Bagi saya, Tan Sri Muhyiddin tidak keliru.

Sistem parti dominan yang menyebabkan pemusatan kuasa kepada individu yang memimpin parti telah diulas oleh ramai sarjana. Antaranya In-Won Hwang dalam bukunya Personalized Politics: The Malaysian State Under Mahathir.

Beliau telah mengulas secara terperinci bagaimana dominasi UMNO telah membawa kepada dominasi peribadi (personal dominance) Tun Dr Mahathir sebagai pemimpin parti dan kerajaan sepanjang 22 tahun pentadbiran beliau sebagai Perdana Menteri ke-4.

Dalam keadaan ini, insitutusi-institusi negara menjadi lemah secara sistemik apabila kuasa semakin berpusat kepada seorang individu.

Walau bagaimanapun, In-Won Hwang dalam bukunya juga telah menyentuh mengenai kemunculan politik baharu yang mencabar kedudukan UMNO sebagai parti dominan sejak akhir tahun 1990-an. Ini termasuk perpecahan di dalam UMNO, kebangkitan masyarakat sivil, kesedaran multi-etnik dan kekecewaan (disenchantment) terhadap elit UMNO secara umum.

Buku ini diterbitkan pada tahun 2003. Pada masa itu UMNO masih mendominasi politik Malaysia. Malah, PRU 11 yang diadakan pada tahun 2004 menyaksikan kemenangan besar UMNO dan BN sebagai parti dominan.

Namun, peristiwa yang berlaku 15 tahun selepas buku ini diterbitkan memperlihatkan UMNO sebagai parti dominan akhirnya terpaksa tunduk kepada faktor-faktor yang mencabar dominasinya seperti yang disebut oleh In-Wong Hwang di dalam bukunya.

UMNO/BN yang sentiasa mendapat majoriti 2/3 dalam setiap Pilihanraya Umum (kecuali Pilihanraya Umum 1969) telah kehilangan majoriti 2/3 dalam PRU 12 pada tahun 2008. Seterusnya, dalam PRU 13 pada tahun 2013 UMNO/BN bukan sahaja kehilangan majoriti 2/3 malah gagal memperolehi undi popular. Akhirnya, parti itu tewas dalam PRU14 pada tahun 2018.

Tiada siapa yang menduga UMNO/BN sebagai parti dominan selama lebih enam dekad boleh tewas termasuk di Johor iaitu negeri kubu kuat parti itu sendiri. Datuk Seri Khaled Nordin yang juga merupakan Pengerusi BN Johor pada ketika itu tewas di kedua-dua kerusi DUN dan Parlimen yang ditandinginya.

Adakah Tan Sri Muhyiddin keliru apabila beliau menyebut tentang berakhirnya era parti dominan? Tidak. Beliau tidak keliru. Itu fakta.

Malah, Tan Sri Muhyiddin sepanjang menjadi Timbalan Presiden UMNO dari tahun 2009 hingga 2016 telah berkali-kali mengingatkan UMNO akan bahana yang akan menimpa parti itu jika mindset parti dominan yang angkuh, bongkak, sombong dan rakus kuasa tidak dihakis.

Malangnya, ingatan demi ingatan ini bagaikan mencurah air di daun keladi. Tidak ada apa-apa kesan. Tatkala skandal 1MDB menjadi bahan ketawa di seluruh dunia, UMNO masih yakin dapat memenangi PRU 14 dengan majoriti 2/3. Cash is King katanya.

Seolahnya, dana negara berjumlah RM42 bilion yang hilang begitu sahaja tidak menjadi isu besar. Jabatan Kehakiman (DOJ) Amerika Syarikat mengeluarkan laporan terperinci mengenai money trail wang 1MDB yang dimasukkan ke dalam akaun beberapa syarikat luar pesisir yang diragui dan kemudiannya dipindahkan ke dalam akaun orang-orang tertentu.

Wang 1MDB berjumlah berbillion ringgit telah digunakan oleh orang-orang ini untuk membeli hartanah di luar negara, kapal layar mewah, jet peribadi, lukisan mahal dan menaja pembikinan filem hollywood. Sejumlah RM2.6 bilion dimasukkan ke dalam akaun “Malaysian Official 1”.

Bagi yang ingin mengetahui lebih lanjut atau menyegarkan semula ingatan mengenai isu 1MDB, boleh baca laporan lengkap DOJ di sini https://www.justice.gov/opa/press-release/file/973671/download

Skandal terbesar dalam sejarah dunia ini berlaku semasa Malaysia diterajui oleh sebuah parti dominan. Mungkin dominasi parti dalam sistem politik dan kerajaan membuatkan sesetengah orang dalam parti itu berfikir mereka kebal. Mereka tidak boleh ditegur. Jadi mereka boleh buat apa sahaja tanpa rasa takut walaupun salah.

Tidak mengapalah. Apa pun mereka nak fikir itu hak mereka. Saya tidak ada apa-apa hak untuk komen tentang apa yang mereka fikir.

Tetapi saya nak sebut hal fakta. Akhirnya, oleh kerana mindset parti dominan yang menebal dalam UMNO, parti itu dihukum oleh rakyat dalam PRU-14. Sebuah parti dominan tewas dalam pilihanraya. Ini sejarah. Ini fakta. Tidak boleh sesiapapun keliru dengan fakta ini.

Bagi sesiapa yang meneliti politik Malaysia secara lebih mendalam, sebab kekalahan UMNO dalam PRU-14 tidak bermula sehari dua. Geraf sokongan kepada UMNO telah menurun sejak PRU-12 lagi.

Mengapa hal ini terjadi?

Sejak dua dekad yang lalu, landskap politik Malaysia telah berubah. Rakyat semakin celik pengetahuan, celik maklumat. Revolusi teknologi maklumat menyebabkan rakyat tidak lagi menerima maklumat hanya daripada sumber yang dikawal oleh kerajaan. Government no longer monopolizes information.

Rakyat juga semakin terdedah dengan nilai-nilai good governance, integriti, ketelusan dan demokrasi khususnya bagi golongan muda, kelas menengah dan masyarakat urban.

Gerakan masyarakat sivil juga menjadi semakin aktif. Mereka menjadi suara dan jurubicara rakyat dalam hal-hal yang berkaitan dengan isu integriti, anti-rasuah dan hak asasi.

Jadi, isu-isu yang berkaitan dengan penyelewengan, rasuah, salahguna kuasa – apa lagi jika ia melibatkan berbilion wang awam – mudah terdedah dan mendapat kritikan daripada rakyat.

Kegagalan UMNO pada waktu itu untuk segera respon kepada perubahan nilai yang didokong oleh majoriti rakyat menyebabkan kekecewaan rakyat bertambah.

Lama kelamaan, kekecewaan (disenchantment) kepada elit penguasa daripada parti dominan iaitu UMNO menjadi semakin meluap-luap dan akhirnya meletup (explode) dalam PRU-14.

Maka, seperti yang disebut oleh Tan Sri Muhyiddin, berakhirlah era parti dominan di Malaysia.

Saya tidak fikir Tan Sri Muhyiddin keliru kerana itu adalah fakta. Beliau juga berada right smack at the center of all episodes leading to the downfall of UMNO as a dominant party. Tidak mungkin beliau keliru.

UMNO selepas itu menjadi pembangkang untuk tempoh 22 bulan. Tetapi parti itu kembali semula dalam kerajaan apabila kerajaan Perikatan Nasional dibentuk pada bulan Mac 2020.

Kali ini, UMNO berada dalam kerajaan bukan sebagai parti dominan. Perdana Menteri bukan daripada UMNO.

UMNO hanyalah satu daripada parti yang berada dalam sebuah kerajaan gabungan (coalition government) bersama-sama BERSATU, PAS, GPS dan PBS.

Ini satu eksperimen baharu kepada UMNO. Parti itu berada dalam kerajaan tetapi tidak mendominasi keputusan dan tindakan yang dibuat oleh kerajaan.

Kuasa tidak berpusat kepada individu pemimpin parti UMNO. Buat pertama kali dalam sejarah UMNO berada dalam kerajaan, Presiden UMNO tidak menjadi Perdana Menteri.

Pelantikan Menteri dan Timbalan Menteri tidak ditentukan oleh Presiden UMNO. Pelantikan Pengerusi dan Ahli Lembaga Pengarah GLC dan Badan Berkanun juga tidak ditentukan oleh Presiden UMNO. Pelantikan senator, ketua kampung dan JKKK pun perlu dirunding dengan parti-parti lain.

Keadaan ini amat canggung bagi UMNO. Talian hayat UMNO dan pemimpinnya yang banyak bergantung kepada keupayaan untuk melaksanakan naungan politik (dispensing of political patronage) tidak dapat dibuat sepenuhnya apabila Perdana Menteri tidak datang daripada parti itu.

Institusi-instusi utama negara yang bisanya dikawal oleh Presiden UMNO selaku Perdana Menteri juga berada di luar kawalannya.

UMNO ternyata amat kekok dengan hakikat ini. Mentaliti parti dominan masih menebal dalam UMNO. Parti itu tidak cocok sekadar menjadi rakan dalam kerajaan gabungan. Ia mesti jadi boss dengan kuasa yang dominan.

Kerana itu idea Muafakat Nasional yang menggabungkan UMNO, PAS dan BERSATU menemui jalan buntu. Walaupun PAS beria-ia mahu supaya BERSATU menjadi sebahagian daripada MN, UMNO bermati-matian menentang. Mungkin UMNO merasakan PAS dan BERSATU boleh membentuk satu blok politik yang ampuh dalam MN dan dengan itu menghalang dominasi UMNO dalam MN. Boleh jadi kerana itu idea gabungan tiga parti Melayu-Islam dalam MN ditolak oleh UMNO.

Kerana itu juga, dalam tempoh 17 bulan UMNO berada di bawah Kerajaan Perikatan Nasional, parti itu melakukan pelbagai perkara yang tidak masuk akal. Menteri-Menteri UMNO berada dalam kabinet, Ahli-Ahli Parlimen UMNO dilantik mengetuai GLC dan Badan Berkanun, tetapi MT UMNO membuat keputusan-keputusan seolah-olah UMNO adalah parti pembangkang.

Bahkan Presiden UMNO dan Penasihat BN menjadi de facto opposition leader. Suara Ketua Pembangkang tenggelam dalam riuk pikuk suara Presiden UMNO dan Penasihat BN yang mendakwa PN sebagai kerajaan gagal.

Keadaan ini berlarutan sehinggalah 15 Ahli Parlimen UMNO menarik balik sokongan kepada Perdana Menteri dan jatuhlah Kerajaan Perikatan Nasional. Apabila Perdana Menteri daripada UMNO dilantik, maka tiba-tiba hilang mantra kerajaan gagal.

Tetapi kecanggungan politik UMNO masih belum berakhir. Perdana Menteri yang dilantik bukan Presiden UMNO. UMNO sebagai bekas parti dominan tidak biasa dengan keadaan ini. Pemusatan kuasa mesti berlaku pada Presiden UMNO, bukan Timbalan Presiden, bukan Naib Presiden, bukan orang lain. Dalam sistem parti dominan yang diamalkan oleh UMNO sebelum ini, Presiden UMNO bukan the first among the equals but the first who broke no equals.

Kerana itulah barangkali Datuk Seri Khaled Nordin menyebut dengan begitu yakin bahawa UMNO akan kembali menjadi parti dominan. Saya tidak begitu pasti samada majoriti pengundi telah bersedia untuk mengembalikan semula dominasi sebuah parti politik dalam kerajaan Malaysia.

Mungkin ya, mungkin tidak. Kalau tanya saya, dengan apa yang berlaku pada masa lalu, saya kata tidak.

Apapun, terserahlah kepada pilihan pengundi.

Datuk Dr. Marzuki Mohamad
Mantan Ketua Setiausaha Sulit kepada Tan Sri Muhyiddin Yassin


Isu empat pembantu menteri sokong Bung dalam perhatian, kata Hajiji

Ketua Menteri Sabah Datuk Seri Hajiji Noor tidak ambil pusing kenyataan terbahru Pengerusi Badan Perhubungan UMNO Negeri Datuk Seri Bung Moktar Radin berhubung kemelut politik di negeri itu yang didakwanya belum berakhir.

Malah, Hajiji berkata itu adalah pendapat yang diberikan Bung Moktar sendiri.

“Itu dia yang cakap,” katanya menyindir ringkas.

Bung Moktar dalam satu kenyataan semalam berkata pergolakan politik di Sabah berterusan walaupun kelihatan semakin reda.

“Politik tidak berkesudahan. Walaupun nampak tenang di Sabah buat masa ini, pergolakan masih belum selesai kerana pembentukan kerajaan negeri pada awalnya adalah antara Umno dan Perikatan Nasional,” katanya merujuk kepada perjanjian yang dibuat selepas pilihan raya negeri 2020 antara Gabungan Rakyat Sabah dan Barisan Nasional (BN).

“Ini terus menjadi persoalan jadi, (jika) orang nak main politik, kita main politik, tak apa,” kata Bung Moktar.

Sementara itu, memetik laporan The Star, Haji masih belum membuat keputusan mengenai nasib empat pembantu menteri daripada UMNO dalam Kabinet negerinya.

Hajiji dilaporkan berkata beliau memerlukan masa untuk memikirkan tindakan seterusnya ke atas keempat-empat mereka, yang telah memihak kepada Bung Moktar berhubung krisis politik Sabah baru-baru ini.

“Beri saya ruang untuk berfikir bagaimana untuk mentadbir negeri ini dengan baik,” katanya ketika ditemui selepas majlis konvokesyen Yayasan Universiti Kolej Sabah di Kota Kinabalu pada Sabtu (14 Januari 2023).

“Saya perlu melihat semua aspek dalam perkara itu. Jadi, jangan risau. Kami akan mengambil tindakan sewajarnya. Apa yang penting adalah keutamaan untuk negeri dan rakyat,” tambah Pengerusi GRS itu.

Empat pembantu menteri daripada UMNO Sabah yang statusnya dipersoalkan berikutan rombakan Kabinet negeri ialah Mohd Tamin Zainal (Pembangunan Perindustrian); Mohamad Hamsan Awang Supain (Kerajaan Tempatan dan Perumahan); Harun Durabi (Pembangunan Luar Bandar); dan Datuk Andi Muhamad Suryady Bandy (Belia dan Sukan).

Mereka adalah antara 13 ADUN yang berpihak kepada Bung Moktar berhubung tindakan menarik sokongan daripada kerajaan GRS pada 6 Januari lalu, tetapi ‘Langkah Kinabalu’ itu gagal menumbangkan kerajaan Hajiji.

Lima lagi ADUN UMNO Sabah memberikan sokongan mereka kepada Hajiji berhubung kemelut politik , sekali gus menyaksikan beliau kekal sebagai Ketua Menteri.

Mereka ialah Datuk Shahelmey Yahya (Tanjung Keramat); Datuk Dr Yusof Yacob (Sindumin); Datuk Jasnih Daya (Pantai Dalit); Datuk Arsad Bistari (Tempasuk); dan Datuk James Ratib (Sugut).

Shahelmey sejak itu telah dinaikkan pangkat sebagai Timbalan Ketua Menteri III merangkap Menteri Kerja Raya Sabah, menggantikan Bung Moktar, dan Ratib pula dilantik sebagai Menteri Pembangunan Masyarakat dan Kesejahteraan Rakyat dalam Kabinet Hajiji yang dirombak, manakala Yusof dinamakan pengerusi cabang pelaburan negeri Qhazanah Sabah Berhad.

Timbalan Pengerusi Badan Perhubungan UMNO Sabah Datuk Yakubah Khan dan Setiausaha UMNO negeri Datuk Jafry Ariffin digugurkan daripada Kabinet selepas menyokong Bung Moktar.


Awas penyakit bawaan air

Banjir dan keadaan cuaca tidak menentu yang berlaku di hampir setiap negeri kini mengakibatkan berlaku pelbagai jenis penyakit berjangkit yang membimbangkan semua pihak.

Ia bukanlah satu perkara yang boleh diambil mudah kerana banjir antara punca utama pelbagai penyakit termasuk penyakit bawaan air seperti cirit-birit (gastroenteritis akut), kolera, tifoid, hepatitis A, disentri dan keracunan makanan akibat bekalan air serta sumber makanan yang tercemar.

Air banjir yang bercampur dengan sampah-sarap dan najis menyebabkan ia tercemar dengan pelbagai jenis bakteria berbahaya.

Mengulas mengenai isu ini, Dekan Fakulti Sains Kemanusiaan, Universiti Pendidikan Sultan Idris (UPSI), Prof. Madya Dr. Mohd Hairy Ibrahim, sikap tidak peduli dan kurang kesedaran terhadap penjagaan dan pemuliharaan alam sekitar boleh menyebabkan kecederaan.

“Selain itu, taburan hujan yang tinggi akan memberi kesan kepada manusia. Antaranya boleh mengakibatkan risiko penyakit bawaan air yang mudah merebak sewaktu dan selepas banjir,” katanya.

Menurut Kementerian Kesihatan, antara penyakit berjangkit yang mudah merebak sewaktu dan selepas banjir adalah seperti penyakit bawaan air dan makanan.

“Antara yang kerap berlaku adalah demam kepialu (tifoid), taun, hepatitis A, jangkitan usus dan keracunan makanan. Gejala penyakit ini seperti cirit-birit, muntah, demam, sakit perut dan sakit kepala. Ia boleh dijangkiti daripada air minuman atau  makanan tercemar. Ia sangat mudah berjangkit dan bahaya,” ujarnya.

Tambah beliau, penyakit Leptospirosis juga boleh berlaku. Ia disebabkan bakteria Leptospira yang wujud dalam air kencing haiwan mamalia berkaki empat seperti tikus, kucing, anjing dan lembu. Penyakit ini boleh berjangkit  melalui sentuhan secara langsung dengan air atau air banjir yang  tercemar. Antara tanda penyakit ini  ialah demam, sakit kepala, loya, muntah, sakit otot, mata merah, ruam, sakit pada abdomen, jaundis dan air kencing berwarna kehitaman.

“Dalam pada itu, sakit mata mudah merebak dengan cepat daripada seorang pesakit kepada orang lain melalui perkongsian alat peribadi seperti tuala, bantal dan sapu tangan serta bergaul rapat dengan mereka yang dijangkiti.

“Penyakit yang disebabkan oleh bakteria atau virus ini adalah radang pada bahagian putih mata. Antara gejala sakit mata ialah mata merah, berair dan pedih, discaj tahi mata berlebihan,  gatal dan sensitif terhadap cahaya,” katanya.

Tidak ketinggalan, selepas banjir surut, banyak kawasan berpotensi menjadi tempat pembiakan nyamuk Aedes. Antara tandanya, demam mengejut dengan sakit kepala teruk, sakit di belakang bebola mata, sakit sendi dan otot, sakit pinggang yang teruk dan gatal-gatal. Ia juga berkemungkinan menjadi gastritis dengan gabungan sakit perut, mual, muntah atau cirit-birit.

“Oleh itu, tindakan segera dalam mitigasi bencana pastinya memerlukan peranan semua pihak yang bertanggungjawab termasuk agensi keselamatan dan pertubuhan bukan kerajaan (NGO).

“Selain itu,  masyarakat harus peka terhadap perubahan taburan  hujan dan perlu bersiap sedia untuk menghadapi hujan  luar biasa yang berisiko mengakibatkan bencana. Penting untuk orang ramai mendapatkan maklumat melalui aplikasi myCuaca dalam telefon pintar.

“Sistem amaran banjir di lokasi  berisiko seharusnya dibangunkan dalam menangani kehilangan nyawa khususnya akibat bencana banjir lumpur,” ujarnya.


Kerajaan PH-BN pimpinan Anwar rosak, sucikan Kluster Mahkamah

Kabinet yang diumumkan Datuk Seri Anwar Ibrahim malam tadi, dikaitkan dengan muflis moral kerana dianggotai individu terpalit dengan masalah moral, selain ‘terkenal’ dengan jolokan ‘Kluster Mahkamah’.

Ketua Penerangan Bersatu Datuk Wan Saiful Wan Jan berkata, pengumuman Kabinet berkenaan menggambarkan seolah-olah cubaan untuk memperalatkan rakyat yang pada Pilihan Raya Umum Ke-15 (PRU-15), dengan jelas menolak ‘Kluster Mahkamah’ dan kleptokrat.

Beliau yang juga Ahli Parlimen Tasek Gelugor, menegaskan kerajaan baharu yang dinaungi Pakatan Harapan (PH) sepatutnya mengangkat pemimpin yang mendahului kepentingan rakyat, termasuk mementingkan nilai moral, integriti serta akauntabiliti, bukannya mengatasi kepentingan peribadi.

“Pengumuman pembentukan Kabinet malam tadi tiada apa yang mengejutkan. Kerajaan rosak pimpinan Anwar benar-benar telah muflis moral apabila kluster mahkamah yang selama ini rakus mengamalkan rasuah dan menyalahgunakan kuasa diangkat ke Kabinet.

“Sebaliknya, Anwar telah mencampakkan segala nilai moral, prinsip, integriti serta akauntabiliti ke tong sampah demi kuasa dan takhta. Ini suatu lagi bukti jelas bahawa Anwar Ibrahim adalah seorang politikus matlamat menghalalkan cara, yang sanggup menggadaikan apa sahaja demi kuasa.

“Saya anggap ini adalah satu lagi usaha Anwar untuk mensucikan kluster mahkamah. Saya semakin bimbang sekiranya kes-kes perbicaraan membabitkan kluster mahkamah akan terganggu,” katanya dalam kenyataan di Facebooknya.

Beliau berkata demikian ketika mengulas pembentukan Kabinet baharu yang turut menyenaraikan Presiden UMNO Datuk Seri Ahmad Zahid Hamidi sebagai Timbalan Perdana Menteri (TPM).

Terdahulu, Pengerusi Perikatan Nasional Tan Sri Muhyiddin Yassin berkata Anwar telah menggadai prinsip tata kelola yang baik sebagaimana dijajanya ketika kempen PRU-15 apabila melantik kleptokrat menganggotai Jemaah Menterinya.

Menurut Muhyiddin senarai Jemaah Menteri itu adalah barisan Kabinet paling mengecewakan dalam sejarah negara apabila seorang yang telah dipanggil membela diri terhadap 47 pertuduhan jenayah rasuah, pecah amanah dan pengubahan wang haram di mahkamah dilantik sebagai TPM.

Mengulas lanjut, Wan Saiful berkata pelantikan itu pasti membuatkan pengundi yang menyokong PH kecewa kerana individu yang terkait Kluster Mahkamah tetap diangkat sebagai menteri.

Justeru, beliau mempersoalkan tindakan Anwar merangkap Pengerusi PH yang tidak selari dengan perjuangan reformasinya selama ini.

“Saya juga kasihan pengundi UMNO-BN kerana segala laungan mereka telah dijual sebegitu murah oleh Zahid yang mahu menyelematkan diri. Adakah UMNO masih relevan hari ini?

“Terbukti sekali lagi hanya Perikatan Nasional sahaja yang layak bercakap soal prinsip dan moral. Kami lebih rela menjadi pembangkang yang bermaruah daripada mengemis kuasa dan menjilat ludah sendiri sehingga tergamak menggadaikan prinsip perjuangan sepertimana dilakukan PH dan BN.

Sehubungan itu, Wan Saiful berkata kerajaan rosak pimpinan Anwar yang didalamnya mengandungi perasuah, penyamun, kluster mahkamah dan pendendam kepada penjawat awam, perlu dihukum.

“Kepada rakyat, Kerajaan rosak pimpinan Anwar Ibrahim, yang terkandung di dalamnya perasuah, penyamun, kluster mahkamah, serta pendendam kepada penjawat awam, perlu dihukum dengan seberat-berat hukuman dengan menolak calon PH-BN di DUN Tioman dan Parlimen Padang Serai pada 7 Disember ini.

“Ketika PH-BN muflis moral, PN adalah satu-satunya wadah serta harapan buat rakyat Malaysia. PN mengangkat, memperjuang dan menjunjung tinggi imej serta ketrampilan politik baru yang bersih, stabil, segar serta berintegriti demi menghasilkan Malaysia yang makmur dan sejahtera untuk semua.

“Ayuh pengundi DUN Tioman dan Parlimen Padang Serai, demi negara jangan sia-siakan peluang ini,” katanya.


Rakyat Malaysia terbabit kumpulan Al-Shabaab di Somalia kena 15 tahun

Mahkamah Tentera Somalia menjatuhkan hukuman penjara 15 tahun ke atas seorang rakyat Malaysia, Ahmad Mustakim Abdul Hamid kerana terbabit dengan aktiviti kumpulan pengganas Al-Shabaab.

Mahkamah diberitahu Ahmad Mustakim yang dikenali sebagai Al-Ansar, berpaling tadah kepada Al-Shabaab pada 2009 dan mengambil bahagian dalam pemberontakan dan serangan ke atas pemimpin Ahli Sunnah Wal Jamaah di wilayah Galgadul.

Memetik Somali Channel, seorang lagi rakyat Britain, Darren Anthony Byrness turut didapati bersalah kerana membantu Al-Shabaab memerangi rakyat Somalia.

Mahkamah Tentera berkata Byrness bertugas dengan beberapa pemimpin kanan Al-Shabaab, merancang serangan di Perancis, dan mengambil bahagian dalam pertempuran di Somalia.

Mahkamah itu juga memaklumkan Ahmad Mustakim dan Byrness meninggalkan Al-Shabaab untuk menyertai ISIS, namun perjalanan mereka ke Yaman menerusi laut dibatalkan.

Pada April 2019, kedua-duanya ditangkap oleh tentera Puntland – wilayah kering di timur laut Somalia – sebelum diserah kepada negara itu.

Pengerusi Mahkamah Tentera, Kolonel Hassan Ali Nur Shuute mengumumkan kedua-duanya dijatuhi hukuman penjara 15 tahun dan diberi masa selama 30 hari untuk mengemukakan rayuan.

Sementara itu Bernama melaporkan Atase Akhbar Kedutaan Somalia di Malaysia Abdimajit M Osman berkata di bawah sistem kehakiman Somalia, Ahmad Mustakim berpeluang untuk membuat rayuan.

Perbicaraan Ahmad Mustakim bermula pada 2019 dan dia dilayan dengan baik serta mendapat perbicaraan yang adil mengikut undang-undang Somalia.

“Somalia sudah sekian lama dihimpit penderitaan kerana warga asing yang menyokong Al-Shabaab. Kerajaan kita akan mengambil tindakan tegas terhadap mana-mana warga asing yang menjejakkan kaki ke Somalia untuk menyokong kegiatan keganasan.

“Bagaimanapun, Somalia tetap mengalu-alukan rakyat Malaysia yang selalu memberikan bantuan. Somalia dan Malaysia mempunyai sejarah hubungan yang erat. Kerajaan Somalia sentiasa berhasrat untuk mengukuhkan hubungan dua hala kedua-dua negara,” katanya.

Abdimajit berkata, Ahmad Mustakim, 34, rakyat Malaysia pertama yang didakwa membantu Al-Shabaab di Somalia.

Sementara itu, Agensi Berita Somali (SONNA) melaporkan Ahmad Mustakim membantu kumpulan itu dengan memberikan pertolongan cemas dan mengambil bahagian dalam pertempuran di Mogadishu dan Dhusamareb.

Pada Sabtu, Menteri Luar Datuk Saifuddin Abdullah dilaporkan berkata Kementerian Luar memantau rapat penahanan dan proses perundangan yang dikenakan terhadap Ahmad Mustakim.

Saifuddin berkata pegawai Kedutaan Malaysia di Khartoum, Sudan sudah pun berhubung dan mengadakan lawatan konsular bagi memastikan kebajikan dan kesihatan Ahmad Mustakim sentiasa terjaga.

“Kementerian Luar akan terus pantau perkembangan kes ini dan hulurkan bantuan sewajarnya kepada beliau (Ahmad Mustakim) dengan memastikan supaya hak-hak dan kebajikan sentiasa terjaga di samping pastikan beliau dibicarakan secara adil berlandaskan perundangan sewajarnya.

“Kita mesti menghormati undang-undang negara tersebut dan mungkin kita akan minta supaya wakil kedutaan hadir ketika perbicaraan kelak,” katanya.

Al-Shabaab, sekutu paling kuat al-Qaeda, terkenal dengan serangan berprofil tinggi seperti serangan 2013 terhadap Westgate Mall di Nairobi, Kenya selain terbabit dengan pembunuhan ahli politik dan pegawai tentera Somalia.

Ahmad Mustakim Abdul Hamid dipercayai masuk ke Somalia sekitar 2009 atau 2010 membantu kumpulan itu dengan memberikan pertolongan cemas dan mengambil bahagian dalam pertempuran di Mogadishu dan Dhusamareb.


Dua pemandu lawan arus elak sekatan PKP, tiada surat polis

Polis membuka siasatan berhubung klip video yang menunjukkan sebuah kereta Wira Aeroback bergerak melawan aliran trafik di atas Jambatan Kuala Selangor di Kilometer 47.8 Jalan Klang-Teluk Intan semalam.

Dalam video berkenaan terdapat individu yang merakam menyebut nombor pendaftaran WJR3170 jenis Wira Aeroback berwarna hijau, kata Ketua Polis Daerah Kuala Selangor, Superintendan Ramli Kasa.

Semakan terhadap nombor pendaftaran yang disebut semasa rakaman mendapati kereta itu didaftarkan atas seorang wanita di Kuala Lumpur.

“Laporan polis telah dibuat supaya siasatan dijalankan terhadap pemandu kenderaan berkenaan. Kertas siasatan telah dibuka mengikut Seksyen 42 Akta Pengangkutan Jalan 1987,” katanya.

Dalam satu lagi kejadian, pemandu sebuah kereta Honda Jazz dikatakan membuat pusingan selepas menyedari ada sekatan jalan raya oleh polis susulan Perintah Kawalan Pergerakan (PKP) yang dikuatkuasakan.

Kejadian itu dipercayai berlaku di Jalan Bukit Minyak, Bukit Mertajam awal pagi semalam.

Pemandu terbabit dikatakan tidak memiliki surat kebenaran merentas daerah daripada polis, sebelum membuat pusingan dan memandu dalam keadaan menentang arus.

Bagaimanapun, pemandu kereta itu masuk semula ke laluan asal sebaik tiba di persimpangan lampu isyarat. Tiada maklumat lanjut mengenai kejadian itu, sementara Polis Daerah Seberang Perai Tengah pula tidak mengulas mengenainya.


Kes pecah amanah RM6.6 bilion, Najib kemuka representasi kedua

Datuk Seri Najib Tun Razak telah menghantar representasi kedua kepada Jabatan Peguam Negara (AGC) untuk membatalkan pertuduhan pecah amanah yang dihadapinya bersama bekas Ketua Setiausaha Perbendaharaan Tan Sri Mohd Irwan Serigar Abdullah.

Najib dan Mohd Irwan didakwa pada 2018 atas enam pertuduhan pecah amanah membabitkan harta kerajaan Malaysia berjumlah RM6.6 bilion berkaitan bayaran kepada International Petroleum Investment Company (IPIC), menurut laporan Bernama.

Dalam prosiding hari ini, Timbalan Pendakwa Raya Muhammad Saifuddin Hashim Musaimi memaklumkan kepada Hakim Mahkamah Tinggi Datuk Muhammad Jamil Hussin bahawa pihaknya telah menerima surat representasi pada minggu lepas daripada Tetuan Shafee & Co yang mewakili bekas perdana menteri itu.

“Jadi, kami perlukan masa untuk meneliti surat representasi kerana kes ini melibatkan dokumen yang banyak.

“Saya telah diarah memohon satu lagi tarikh pengurusan kes untuk Peguam Negara Tan Sri Idrus Harun mempertimbangkan representasi ini,” kata Muhammad Saifuddin.

Sementara itu, peguam Tan Sri Muhammad Shafee Abdullah yang mewakili Najib dan peguam Datuk K. Kumaraendran yang mewakili Mohd Irwan memohon satu tarikh dalam tempoh masa sebulan.

Hakim Muhammad Jamil menetapkan 12 Sept depan untuk pengurusan kes.

Najib mengemukakan representasinya dua tahun lepas tetapi ditolak manakala representasi dihantar Mohd Irwan pada 2020 tidak dijawab AGC, sehubungan itu Mohd Irwan menghantar permohonan representasi baharu pada Mac lepas.

Pada 24 Okt 2018, Najib, 70, dan Mohd Irwan, 66, mengaku tidak bersalah terhadap enam pertuduhan pecah amanah harta kerajaan Malaysia berjumlah RM6.6 bilion berkaitan bayaran kepada IPIC.

Mereka dituduh melakukan perbuatan itu di Kompleks Kementerian Kewangan Malaysia, Putrajaya antara 21 Dis 2016 dan 18 Dis 2017.

Pertuduhan mengikut Seksyen 409 Kanun Keseksaan dibaca bersama Seksyen 34 kanun sama yang membawa hukuman penjara maksimum 20 tahun dan sebatan serta boleh dikenakan denda, jika sabit kesalahan.


PKR sampai kini masih bermasalah

Dalam Pilihan Raya Umum Ke-14 (PRU-14) pada 9 Mei 2018, PKR muncul sebagai komponen terkuat Pakatan Harapan (PH) bila menang 48 kerusi Parlimen berbanding DAP (42), Parti Pribumi Bersatu Malaysia (Bersatu) 13 dan Parti Amanah Negara (Amanah) 11. Begitupun, ekoran berlakunya ‘Langkah Sheraton’ pada akhir Februari 2020, jumlah ahli Parlimen PKR ini mengecil hingga sekarang tinggal 36 kerusi sahaja dengan sebahagiannya melompat ke Bersatu.

Terkeluar daripada puncak kuasa secara tiba-tiba menjadikan para pemimpin PKR kehilangan taring walaupun ia masih mampu bertahan di dua negeri yang dikuasainya, iaitu Selangor dan Negeri Sembilan. Persoalan yang timbul sekarang, mampukah PH yang kini diketuai oleh Presiden PKR, Datuk Seri Anwar Ibrahim kembali mengancam di peringkat Pusat dalam PRU15 pada 19 November ini?

Perlu diingat, kemenangan PKR dalam PRU14 khususnya di kawasan campuran pelbagai kaum banyak dibantu oleh kehadiran undi Melayu melalui Bersatu pimpinan Tun Dr. Mahathir Mohamad dan Tan Sri Muhyiddin Yassin waktu itu. Kini PKR bergerak solo tanpa mengharapkan bantuan Dr. Mahathir melalui Parti Pejuang Tanah Air (Pejuang) mahupun Muhyiddin melalui Bersatu sekali gus menimbulkan tanda tanya mengenai kemampuan PKR khususnya dan PH umumnya untuk menarik undi Melayu.

Jika dilihat kepada prestasi mutakhir PKR dan PH dalam tiga pilihan raya negeri (PRN) terdekat, iaitu Melaka pada 20 November 2021, Sarawak (8 Disember 2021) dan Johor (12 Mac 2022), maka nyatalah kekuatan PKR dan PH makin menurun. Dalam PRN Melaka, keputusan menunjukkan di banyak tempat pertarungan sebenar dalam PRN itu adalah di antara Barisan Nasional (BN) dan Perikatan Nasional (PN), bukan di antara BN dan PH, dengan PH mendapat tempat tercorot antara ketiga-ketiga mereka.

Di lebih separuh kerusi ditandingi oleh PKR, calon-calonnya mendapat tempat tercorot manakala daripada 15 kerusi milik PH dalam Dewan Undangan Negeri (DUN) Melaka pasca PRU14, hanya lima kerusi tinggal menjadi milik PH, DAP (4) dan Amanah (1). Lebih teruk lagi, dalam PRN Sarawak, PKR meletakkan 28 calon dengan 22 hilang deposit, di mana nasib yang hampir serupa turut berulang dalam PRN Johor bila tujuh calon PKR hilang deposit, menunjukkan tahap sokongan amat rendah sekali.

Sebab itulah pelbagai desakan dibuat daripada pelbagai golongan supaya Anwar mengambil tanggungjawab ke atasnya dan meletakkan jawatan sebagai Presiden serta memikirkan kembali hala tuju PKR untuk lebih berdaya maju dalam politik negara. Malangnya, desakan begini langsung tidak mendatangkan sebarang kesan kepada hala tuju PKR yang terus memilih Anwar sebagai Presiden dalam pemilihan parti itu pada 4 Julai lalu di samping memilih Rafizi Ramli sebagai Timbalan Presiden.

Turut dipilih adalah Datuk Seri Amirudin Shari, Chang Lih Kang, Nik Nazmi Nik Ahmad dan Datuk Seri Aminuddin Harun sebagai Naib-Naib Presiden serta Fadhlina Sidek sebagai Ketua Wanita dan Adam Adli Abd. Halim sebagai Ketua Angkatan Muda Keadlian (AMK).

PUTRAJAYA

Hala tuju PKR kini adalah jelas, iaitu ia akan kekal bersendirian bersama-sama DAP, Amanah dan Pertubuhan Kinabalu Progresif Bersatu (UPKO) di samping parti baharu, Ikatan Demokratik Malaysia (MUDA) serta tidak akan sesekali menjalinkan kerjasama dengan parti-parti lain seperti Pejuang.

Paling jelas ialah pengakuan Nurul Izzah Anwar pada 14 April lalu yang meramalkan PH mungkin memerlukan sekurang-kurangnya lima tahun atau dua pusingan PRU lagi untuk kembali menguasai Putrajaya. Nurul Izzah dipetik sebagai berkata, “Saya rasa tidak mudah untuk PH menang dalam PRU akan datang dan kita kena bersedia untuk kalah dua pusingan untuk impak lebih positif serta kembali diterima oleh rakyat.”

Tambah beliau, “Saya amat realistik kerana pada saya kita akan mengambil masa untuk melakukan dengan jayanya perbezaan produk kerana rakyat dan saya sendiri masih trauma dengan apa yang berlaku semasa PH menjadi kerajaan selama 22 bulan sebelum ini.”

Ditanya mengenai sebab beliau tidak yakin PH akan kembali berkuasa selepas PRU15, Nurul Izzah berkata, antara puncanya adalah kerana dasar dan kegagalan mereka menunaikan manifesto PRU14 selepas 22 bulan menjadi kerajaan. Walaupun PKR kini cuba menonjolkan wajah berbeza dengan mengumumkan lebih awal 72 calonnya termasuk kononnya tujuh tokoh, hakikat sebenarnya ialah PKR masih terbelenggu dengan segala permasalahan yang menjadikan ramalan Nurul Izzah benar belaka.

Ternampak kini PKR bermasalah dari sudut calonnya sehingga terpaksa mengambil dua pemimpin Amanah, iaitu Datuk Husam Musa dan Nik Omar Nik Abdul Aziz sebagai calon sedangkan kedua-dua pemimpin ini tidak dicalonkan pun oleh parti mereka. Begitu juga dengan pengguguran calon-calon sedia ada serta kemasukan calon-calon baharu yang dibuat seperti bermain terup sehingga menyebabkan pemimpin veteran PKR, Tian Chua menyebut, ramai orang kecewa dengan sesetengah pemilihan calon.

Ditambah pula dengan keghairahan DAP meletakkan calon-calon Melayu sehingga bertembung dengan Amanah di Kedah dan Perak yang kesemuanya menunjukkan cubaan DAP menembusi kerusi-kerusi Melayu yang menjarakkan lagi pengundi Melayu dari PH.

Atas sebab itu, tidak hairanlah jika prestasi PKR khususnya dan PH amnya dalam PRU15 akan merudum teruk, sekali gus menjadikan BN dengan Datuk Seri Ismail Sabri Yaakob sebagai calon Perdana Menteri, pilihan terbaik rakyat demi kestabilan dan kemakmuran negara. – UTUSAN

Dr. Suharmili Rosle ialah pemerhati politik bebas.

* Tulisan ini pertama kali disiarkan dalam laman laman portal Utusan Online (1 November 2022). Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.